بۆ زیادبوونی متمانەی نێوان خۆت و هاوسەرەكەت ئەم 10 پرسیارەی لێ بكە\n3649 جار خوێندراوەتەوە کات10:05 بەروار13-03-2019\nدكتۆر و شاره‌زای ده‌رونناسی " سووزه‌ن ئیده‌لمه‌ن" ده‌ڵێت " دورستكردتی متمانه گرنگترین خاڵی په‌یوه‌ندیه و پێوسته كلیله‌كه بدۆزینه‌وه تا له‌و ڕێگه‌یه‌وه چه‌ند پرسیارێك ئاراسته‌ی هاوبه‌شی ژیانت بكەیت و دروست وه‌ڵام دانه‌وه‌ی پرسیاره‌كان متمانه‌ی زیاتر له كه‌سی به‌رامبه‌رمان به ده‌ست ده‌هێنین ، نیشانه‌ی كرانه‌وه و قوڵ بوونه‌وه‌یه به ژیانی یه‌كتریدا .\n1-تا چه‌ند له‌گه‌ڵ خێزانه‌كه‌ت نزیكیت ؟\nدكتۆر سوزه‌ن ده‌ڵێت " كه‌سێك پرسیاری خێزان و ماڵه‌وه‌ت لێ دەكات كه خۆی به نزیكتان ده‌زانێت و وا ده‌كات متمانه و سۆزی زیاتر به ده‌ست بهێنن" ئه‌وه‌ی ئه‌م پرسیاره‌ت لێده‌كات ده‌یه‌وێ زیاتر نزیكت ببێته‌وه و په‌یوه‌ندیه‌كه‌ت له‌گه‌ڵ به‌هێزتر بكات\n2-هه‌ڵبژاردنی سه‌خترین بابه‌ت بۆ گفتوگۆ له‌گه‌ڵ تۆدا چیه ؟\nهه‌ندێجار دوو كه‌س پێكه‌وه‌ن بابه‌تی گران و سه‌خت ده‌كه‌وێته نێوانیان بۆ گفتوگۆ به جۆرێك گفتوگۆكردن له‌سه‌ری زه‌حمه‌ته له‌ڕاستیدا ئه‌وه به پێچه‌وانه‌وه‌یه و كارێكی گونجاوه چونكه وا ده‌كات تێ بگه‌یت ئه‌و كه‌سه بۆچی لای گران و زه‌حمه‌ته هه‌ندێ باسی لا بكرێته‌وه و زیاتر لێی تێده‌گه‌یت\n3-ئه‌نجامدانی چ كارێك بۆ تۆ سه‌ربه‌رزییه ؟\nئه‌نجامدانی ئه‌و كاره‌ی بۆ هاوبه‌شی ژیانت مایه‌یی سه‌ربه‌رزیه ڕه‌نگه كۆتا ئامانج بێ و حه‌ز بكات بگاته ئه‌و ئامانجه گه‌ر كۆتایی ژیانیشی بێت ، به‌ڵام ئه‌وه ڕێگایه‌ك باش و دروسته تا به‌رده‌وام بزانیت ئامانجی چیه له ژیاندا و ئاگاداری خه‌ونه‌كانی بیت .\n4-چیت هه‌یه له‌سه‌ر په‌یوه‌ندیه‌كه‌مان؟\nهه‌رچه‌نده هیچ كه‌سێك حه‌ز ناكات ڕاسته‌وخۆ لێی بپرسیت ئایا منت خۆشده‌وێت یان نا ؟ به‌ڵام له‌وه‌وه وه‌ڵامی چه‌ند پرسیارێكی ترت ده‌ست ده‌كه‌وێت كه ئایا هه‌ست به‌چی ده‌كات ده‌رباه‌ی تۆ ؟ یاخود له‌ناو خه‌ڵك و هاوڕێكانیدا چۆن باسی تۆ ده‌كات و لای ئه‌وان چه‌نده باسی كردووه تۆی بۆ گرنگه\n5-ناخۆشترین یاده‌وه‌ریت چیه ؟\nئه‌م پرسیاره هۆگربوون دروست ده‌كات چونكه خه‌ڵكی هه‌میشه باسی خۆشیه‌كانیان ده‌كه‌ن و ، له ساتی باسكردنی یاده‌وه‌ریه ناخۆشه‌كانیان پێویستیان به كه‌سێكه په‌نجه‌ری دڵیان بۆ بكاته‌وه و له‌گه‌ڵیدا هاوبه‌شی بكات.\n6-دواین شت چی بوو بۆی گریایت ؟\nگریان هه‌ست و سۆزێكی قوڵه و ئه‌مه ته‌واو كه‌ری پرسیاری پێشووه كه ئه‌و كه‌سه لای تۆ ڕێگه به شتێك ئه‌دات ئازاری داوه و بۆت باس بكات مانای متمانه‌ی پێته .\n7-ئه‌وه‌ی ده‌ته‌وێ له خۆتا بیگۆڕیت چیه ؟\nبه ده‌ست كه‌وتنی وه‌ڵامی ئه‌م پرسیاره زۆر شتت ده‌ست ده‌كه‌وە بۆ نمونه تۆ كه پرسیاری ده‌كه‌یت و ده‌زانیت كه ئایا ڕه‌فتاره خراپ و نێگه‌تیڤه‌كانی خۆی ده‌بینێ ؟ ئایا ده‌یه‌وێت بیگۆڕێت ؟ تێده‌گه‌یت ئه‌و كه‌سه تۆی ده‌وێت و به گۆڕینی هه‌ندێ ڕه‌فتاری خراپی و تۆیش ده‌توانی یارمه‌تی بده‌یت تا به ته‌واوی بگۆڕدرێت .\n8-ئه‌گه‌ر ته‌نها شه‌ش هه‌فته‌ت له ژیاندا مابێت ، چی ده‌كه‌یت تا ئه‌و ماوه‌یه درێژ بكه‌یته‌وه؟\nئه‌مه هه‌رچه‌نده پرسیارێكی خه‌یاڵییه به‌ڵام وا ده‌كات بیر بكاته‌وه و بزانیت تا چه‌ند تۆی بۆ گرنگه ئایا به‌دوای ژیانێكی دیكه‌دا ده‌گه‌ڕێت بۆ ئه‌وه‌ی هه‌ر تۆی له‌گه‌ڵ بژیت ، تا كۆتایی ژیانی ئامانجی تۆیت ؟\n9-چ شتێك ده‌بێته ئه‌وه‌ی ڕۆژه‌كه‌ت بۆ كامڵ بكات ؟\nهه‌موو كه‌سێك ئامرازی جیاوزای هه‌یه بۆ به ده‌ستهێنانی شادی و كامڵ بوونی ڕۆژه‌كه‌ی ، له‌م ڕێگه‌یه‌وه تۆیش ده‌زانی به چ ئامرازێك هاوبه‌شه‌كه‌ت دڵخۆش و شاد ده‌بێت ، ئه‌وه‌ش زۆر گرنگه تا بۆت ئاشكرا بكات و بیزانیت .\n10-پێنج شت كه ئێستا له ژیانتدا سوپاسگوزاری هه‌بوونیان بكه‌یت چین ؟\nده‌زانرێ هاوبه‌شه‌كه‌ی ژیانت ئه‌وانه‌ی له ژیانیدایه و سوپاسگوزرارییان ده‌بێت نایه‌وێ له ده‌ستی ده‌ربچێ ئه‌مه رێگایه‌كی باشه بۆ به‌زانینی ئه‌و شتانه و پارێزگاری لێكردن و به ده‌ست هێنانی متمانه


فۆڕمی تۆمارکردنی بابەت | هەسەدە ئەنجامی 24 کاتژمێری ڕابردوەی شەڕی لە عەفرین ڕاگەیاند\nهەسەدە ڕایگەیاند ؛شەڕڤانانمان هلیکۆپتەرێکی سوپای تورکیایان خستووەتە خوارەوە وژمارێکی بەرچاو سەربازی سوپای تورکیا کوژراون. $(ڕاجۆ)$ لە گوندی قودێ،شەڕڤانان هیلیکۆپتەرێکی سوپای تورکیایان خستە خوارەوە. فڕۆکەکانی سوپای تورکیا ناوچەی ڕاجۆیان بۆردمان کرد کە لەم بۆردمانە فڕنی گەورەی نانی ڕاجۆ کرایە ئامانج و زیانی گەورەی پێکەیشتووە،بەجۆرێک کە فڕنەکە بەتەواوی لەکار کەوت. لە کاتژمێر2ی دوانیوەرؤ لە نزیک گوندی قودێ شەڕڤانان بۆڵدەزێرێکی سوپای تورکیایان کردە ئامانج وبەتەواوی تێکیان شکاند. دوێنێ ئێوارە لە کاتژمێر 4دا گوندی جێکا بە خەستی تۆپ باران کرا،هاوکات گوندی قودێ-ش بەفرؤکە کرایە ئامانج. ئەمڕۆ لە گوندی قودی لە کاتژمێر 9ی بەیانیەوە شەڕێکی دژوار لەنێوان شەڕڤانانی ئێمە و سوپای تورکیا هاتە ئاراوە کە لە ئەنجامی ئەو شەڕەدا ژمارێکی زۆر سەرباز وچەتەی تورکیا کوژران. لە کاتژمێر 1ی دوانیوەرؤ لە گوندی قودێ هێلیکۆپتەرەکانی سەپای تورکیا ناوچەکەیان تۆپ باران کرد. $(شێی)$ دوێنێ لە کاتژمیر 3ی پاس نیوەڕۆ لە گوندی حاج بیلال لە نێوان شەڕڤانان و سوپای تورکیادا شەڕهاتە ئاراوە کە لە ئەنجامدا ژمارێکی زۆر سەرباز وچەتەی سوپای تورکیا کوژران. کوژرانی 25 چەتە پشت ڕاس کراوەتەوە. کاتژمێر 4ی دونیوەڕۆ فڕۆکەکانی سوپای تورکیا گوندەکانی ئەشکەفتا وتورموش-یان بۆردمان کرد کە لە ئەنجامی ئەو بۆردمانەدا دەرکەوت کە لە گوندی ئەشکەفتا کۆمەڵکوژی ڕویداوە و یەک بنەماڵە بونەتە ئامانجی فڕۆکە،دواتر تەرمەکانیان لەلایەن هاوڵاتیانەوە دەرهێنراون. لە کاتژمێر 1و45 دەقەی پاش نیوەڕو فڕۆکەکانی تورکیا ناوچەی شێی-یان بۆردمان کرد. شەڕڤانان لە نزیک گوندی حاجی بیلال چالاکیێکیان ئەنجام دا ولە ئەنجامدا پانزێڕێکی سوپای تورکیایان تێکشکامد. $(جندرێس)$ لە کاتژمێر 4ی دوانیوەڕۆدا گوندی ئاخ چلێ چەندین جار بەفڕۆکە بۆردمان کرا،هەروەها گوندی کانی گەوەرکێ بەچەکی گران تۆپ باران کرا، چەندین شوێنی چیای بریقەدار-ی گوندی حەمامێ بە چەکی قورس تۆپ باران کرا. لە دیمەنەکاندا دەرکەوت کە تانکەکانی تورکیا لە ناوکەمپی پەنابەرانی ئاتمی، گوندەکانی دێربەلوت،ئاخچەلێ ەنزیک گەندی خەلیل تۆپ باران ئەکەن و سوپای تورکیا دانیشتوانی ئەو کەمپەی وەک قەڵگانی مرۆیی بەکار هاوردووە. لە گوندی حاجی ئەسکەندەر لە نێوان شەڕڤانان وسەربازانی سوپای تورکیا شەڕێکی دژوار ڕویدا. $(شێرا)$ سوپای تورکیا بە خەستی گوندە ئیزەدییەکانی بافلۆنێ و عەرەب وێرانیان تۆپ باران کرد. لە کاتژمێر 1ی دوا نیوەڕۆدا سوپای تورکیا هێڵی باڵاوکردنەوەی ئاوی خواردنەوەی گوندی 'متینا-یان تۆپ باران کرد لە لەئانجامدا زیانێکی زۆر گەێشتە ئەو شوێنە. کاتژمێر 1 فڕۆکەکانی سوپای تورکیا ماڵێکیان کردە ئامانج ولە ئەنجامدا یەک کەس شەهید و2 کەسی دیکە بریندار بوون. $(بلبلێ)$ لە کاتژمێر 1ی پاش نیوەڕۆ فڕۆکەکانی سوپای تورکیا گوندی قستێل خدریا-یان کردە ئامانج. لە کاتژمێر 9ی بەیانییەوە تاکو ئیستا شەڕێکی دژوار لەنێوان شەڕڤانان و سوپای تورکیا لەئارادایە. لە کاتژمێر 11 فڕۆکەشەڕکەرەکان بەسەر ئاسمانی عەفریندا ئەگەڕان. 4 گولە تۆپ بەرگوندی موسانکێ-ی عەفرین کەوت. #10-02-2018#


شۆڕش دەتوانرێت بەرپابێت – Denegkan\nشۆڕش دەتوانرێت بەرپابێت\nbydengekan\tNovember 25, 2010\tگشتی\nهێزە چەکدارەکان پەیوەست بوون بە خۆپیشاندانی کرێکاران لە سەردەمانی شۆڕشی پورتوگالی لە ساڵی ١٩٧٥\nسادی رۆبنسۆن Sadie Robinsonدەروانێتە ئەو تێروانینەی کەپێی وایە شۆڕش لە ئەمرۆدا ناگونجێ ڕووبدات، هەروەها ڕاڤەی ئەوە دەکات چۆن کرێکاران دەتوانن دەسەڵات بە دەستەوە بگرن لە سەدەی بیست و یەکەم دا.\nملیۆنەها خەڵک ئەمرۆ هەست بەوە دەکەن کێشەیەکی قووڵ هەیە لە جیهاندا. ئەوان بێزار بوونە لە هەژاری، نایەکسانی، جەنگ و ڕەگەزپەرستی، ئارەزووی ئەوە دەکەن کۆمەڵگا بە شێوەیەکی تر بەرێوە بچێت. لە هەمان کاتدا خەڵکانێکی زۆریش هەنە وا بیر دەکەنەوە لەناوبردنی سەرمایەداری ئیمکانی نی یە.\nبەڵام لە شۆڕشی سۆسیالیستی- لەوێدا کرێکاران بە هەرەوەزی دەتوانن کۆنترۆلی بەرهەمهێنان بکەن و بە شێوەیەکی دیموکراتیانە پیلان دابنێن بۆجێ بەجێ کردنی پێداویستییەکان بۆ هەمووان، ئەمە لە توانادایە.\nشۆڕشەکان لە کاتی ئەزمە قووڵە کۆمەلایەتی یەکاندا سەرهەڵدەدەن. شۆڕشگێری ڕوسی فلادیمێر لینین وەسفی کردووە لە هەلومەجەی شۆڕشگێرانەدا، دەورانەکەی ئاوایە کاتێک چینی فەرمانرەوا ناتوانێت بە شێوەی پێشوو دەسەڵاتی درێژە پێ بدا، لە هەمان کاتیشدا چینی کرێکاران نایانەوێت دەسەڵاتی کۆن درێژەی هەبێ.\nئەم ئەزمەیە لەوە دەرچووە تاکو سەرمایەداری بتوانێت ڕێکی بخاتەوە – هۆکارەکەی ئەوەیە تەواوی چەوساندنەوەکە لە سەر شانی کرێکارانە و لە هەمان کاتیشدا پێشبرکێە لە نێوان سەرمایەداران و وڵاتەکانی سەرمایەداری لە پێناوی قازانجدا. ئەمەش مانای ئەوەیە لە داهاتوودا شۆڕش دەست پێدەکات.\nشۆڕش ئیمکانی نی یە، لە بەرئەوەی چینی کرێکاران چی تر خاوەنی هێز نین\nبەشێک لە سەرمایەداران وێنەی ” چینی کرێکاران” بە تەنها بە کرێکارانی کانگەکان، کرێکارانی پۆڵا، کرێکارانی بەندەر دەزانن. ئەوان بۆیە ئەمە دەڵێن، لە بەر ئەوەی ئەم گروپە لە کرێکاران ئەمرۆ بچووکترن، تەنها ئەمانە چینی کرێکارانن لە لای ئەوان.\nسروشتی چینی کرێکاران گۆرانی بەسەردا هاتووە- زۆرتر خەڵک کار دەکەن لە ناوەندەکانی پەیوەندی گرتن (کۆل سەنتە) لەوەی لە کانگەکاندا- بەڵام لە ڕاستیدا ناکۆکی یە چینایەتی یەکان وەکو خۆیانن.\nزۆربەی زۆری خەڵک کارگەرن- بە ناچاری هێزی کاری خۆیان دەفرۆشن بۆ ئەوەی بژین. کاری کرێ گرتە دڵی سەرمایەداری یە، دەسەڵاتداریەتی سەرمایەداری لە کاری کرێگرتەی گۆرانی بە سەردا نەهاتووە.\nلە کاتێکدا چینی فەرمانڕەوا ئارەزوویتی واپیشان بدات دەسەڵات و هێزی “کارگەران” وجودی نەماوە و خەباتی چینایەتی مردووە- بەڵام لە ڕاستی دا کۆمەڵگا بە بێ کاری کارگەران لە جولە دەکەوێت.\nلە بەر ئەم هۆکارەیە (کارل مارکس)ی شۆڕشگێر ئاوا وەسفی کردووە: سەرمایەداری سیستەمیکە کە خۆی “گۆرهەڵکەنی” بۆ خۆی دروست دەکات ئەویش چینی کرێکارانە- لە بەر ئەوەی ئەو توانایەی هەیە بۆ لە گۆڕنان و گۆرینی کۆمەڵگا.\nسەرمایەداران دەڵێن ئێمە ” خۆشگوزەرانی دەخولقێنین” بەڵام مانگرتن ئەوانی ڕوو بە ڕووی راستی یەکان کردەوە کە وانیە.\nکارل مارکس دەڵێت: خەباتی چینایەتی کارێکی زگماکی سەرمایەداریە، جەنگێکی بەردەوامە لە سەرتاسەری جیهان- هەندی کات بە نهێنی یە و هەندی کات بە ئاشکرایە.”\nکرێکاران و خوێندکارانی فەرەنسا ڕێپێوان و خۆپیشاندانی ملیۆنی یان بەرێخست. لە یۆنان خەباتی کرێکاران بەردەوامە تا نابووتی دەوڵەت. لە سین، خاوەنکاران وا بیر دەکەنەوە کە ئەوان دەتوانن کرێکاران بچەوسێنەوە و ملکەچ یان کەن لە کارگەکان. کرێکارانیش لە بەرامبەریاندا بەرهەڵستکاری یان خولقاند.\nلە بەریتانیا ئێمە هێشا ئەم خەباتەمان نەبینیوە، بەڵام لەم مانگەدا خاوەنی مانگرتنێکی جەنگاوەری شکۆداری کرێکارانی ئاگرگوژێنەوەین، کە تروسکەیەک مان پێدەدات کە لێرەش دا ئەم تێکۆشانە ئیمکانی هەیە.\nدەسەڵاتدارانی ئێمە دەیانەوێت وا بیر بکەینەوە کە بێ هێزین، لە بەر ئەوەی ئەوان تۆقیون لە هێزی ئێمە. لە بەر ئەو هۆیە بوو نیک کلیگ Nick Clegg لە مانگی نیساندا هەرەشەی دەکرد، بەریتانیا دەتوانێ “شێوەی ئاژاوەگێری “یۆنان بە خۆیەوە بگرێ. ئەگەر حکوومەتی بەریتانیا هەڵنەبژێردرابوو بە شێوەیەکی گشتی و یاسایی و لە هەمان کاتدا دەستی بردبێت بۆ بڕینی مافەکان.\nدەوڵەت زۆر بەهێزە و هەر تێکۆشانێک بەرەو شۆڕش تێک دەشکێنێت\nچینی فەرمانڕەوا بێ بەزەیی یە لە بەکارهێنانی هەموو وەسیلەیەک بۆ بەرگری کردن لە دەسەڵاتی خۆی، دەوڵات بێ لایەن نیە، هەر وەکو لینین دەڵێ “دەزگایەکی چەوسێنەرانەی چینێکە بە سەر چینێکی تر” بە کارهێنانی دەزگای تایبەت لە پیاوانی چەکدار- وەکو سوپا و پۆلیس بۆ تۆقاندنی کرێکاران لە شوێنی خۆیاندا.\nبۆ نموونە لە ساڵی ١٩٧٣ دا لە وڵاتی شیلی، دەزگای CIA یارمەتی چینی فەرمانڕەوای دا بۆ کودەتای سەربازی بە سەر سەلڤادۆر ئەلەندی-کە هەلبژێردرابوو بە بەڵێنی ڕیفۆرمخوازی.\nبەڵام کرێکارانش هێزیان هەیە بۆ لابردنی دەسەڵاتی کەمایەتی چینی فەرمانڕەوا.\nلە ساڵی ١٩١٧ دا، چینی فەرمانڕەوای جیهانی، پاڵپشت و بەشێک بوون لە شۆڕشی چەواشە بۆ لەناوبردنی شۆڕشی ڕوسیا. کۆرنیلۆف فەرماندەی گشتی شۆڕشی چەواشە راگەیاندنێکی بڵاوکردوە، ” ئێمە پێویستە ڕوسیا بپارێزین، هەتا ئەگەر نیوەی ڕوسیا ئاگری تێبەربێت، یاخود هەتا ئەگەر سێ لە سەر چواری ڕوسەکان خوێنیان لێ برژێت.” بەڵام ئەوان شکستی یان خوارد.\nلە پێناوی مانەوەی شۆڕش، دەسەڵاتی کرێکاران پێویستی بە لایەنگیری زۆری ژمارەی چینی کرێکاران هەیە ، هەروەها پێویستە هێزەکانی ئامادە بکات بۆ هەر ڕووبەرووبوونەوەیەک کە چینی فەرمانرەوا هەوڵدەدات بەرەنگاری بێتەوە بۆ گۆرینی.\nئەمە بەم مانایە نیە پێویستیت بە بە ژمارەیەکی زۆر لە توندوتیژی هەیە: داخوازی بزووتنەوەیەکی بەهێز و کەمترین هێزی فیزیکی بۆ سەرکەتن پێویستە. دەتوانێ بە بەرهەڵستی کردن بیروباوەرەکانی چینی فەرمانڕەوا لە ناوبەرێت، بە کۆنترۆل کردنی ئابووری و هەروەها مۆنۆپۆل کردنی هێزەکان بە دانی دڵنیایی بۆ پایەبەرزی و رێزی سەربازان بۆ یاخی بوون و پەیوەست بوونیان بە شۆڕشەوە.\nئەم وێنەیەی سەرەوە پیشانی دەدات کە کلیلی بە یەکبەستنەوەی شۆڕشی پورتوگالی لە ساڵی ١٩٧٤ دا ئەو کاتەیە کە هێزەکانی سوپا پەیوەست بوون بە خۆپیشاندانی کرێکاران.\nئەو کاتەی کۆمۆنەی پاریس دامەزرا لە ساڵی ١٨٧١ دا، چینی کرێکارانی ژن سەربازانیان رازی کرد کە چەکەکانیان تەسلیمی خەڵکی راپەریوو بکەن. لە روسیا سەربازان چوونە پاڵ بەرەی شۆڕشەوە و سەرکردەکانی سوپایان تەسلیم کرد.\nلە بەریتانیا لە ساڵی ١٩١٩دا، چینی فەرمانڕەوا تووشی سەرسووڕمان بوو لە بەر ئەوەی نەیانتوانی پشت بە سوپا ببەستن بۆ بەکارهێنانی هێز لە دژایەتی کردنی خۆپیشاندانی جەماوەری. سەربازەکانیش لە نێوخۆیاندا مانیانگرت – لەگەڵ ئەوەشدا ئاڵای سووریشیان هەڵکرد! ئەو کاتەی کە بەریتانیا لەشکری پیادەی نارد بۆ ڕوسیا بۆ سەرکوتی شۆڕش، سەربازەکان ئەم کارەیان رەتکردەوە و لە جیاتی ئەوە شورای خۆیان پێکهێنا.\nمێژوو پڕیەتی لە شکستی شۆڕشەکان – شۆڕش سەرناگرێ\nشۆڕش بە بێ ئەوەی لایەنگیری بکەین هەستپێکراوە و ئیمکانی هەیە، بەڵام ئەمە بەم مانایە نی یە کە کارێکی ئاسانە. رابەرایەتییەکی شۆڕشگێری بەهێز و پارتێکی شۆڕشگێری بە توانا کە دڵنیایی بدات بە کرێکاران زۆر گرنگە. دوا بە دوای شۆڕشی ڕوسیا لە ساڵی ١٩١٧ دا کرێکاران دەستیان دایە هێرشێکی بەرفراوان و بەلێشاوی خەباتکارانە لە سەرتاسەری ئەوروپا. بەڵام بە هۆی نەبوونی ئەحزابی ریشەدار و بە ئەزموون و شۆڕشگێری چەپ ڕابەرایەتی دا بە ڕیفۆرمستەکان، ئەوان (ڕیفۆرمیستەکان) بوونە هۆکاری لەناوبردنی توانا شۆڕشگێرییەکان.\nلە ساڵی ١٩١٩ سەرۆک وەزیرانی بەریتانیا لۆید جۆرج چاوی کەوت بە ڕابەرانی یەکیتی یە کرێکاری یەکان و پێی گوتن ” ئێمە هەموومان لە ژێر لێبووردەیی ئێوەداین’ بەڵام پارتێکی شۆڕشگێری بەهێز وجودی نەبوو تاوەکو بتوانێت ڕێنوێنی بزووتنەوەکە بکات- لە گەل ئەوەشدا یەکێتی یە کرێکاری یەکان توانیان درێژە بە تێکۆشانی خۆیان بدەن.\nلە پورتوگال لە ساڵی ١٩٧٤ دا شۆڕش ملیۆنەها کەسی بزواند بەرەو چاڵاکی سیاسی. فراندۆ رۆسۆس Fernando Rosas لە ساڵی ٢٠٠٥ دا بە رۆژنامەی کرێکاری سۆسیالیست (Socialist Worker) ڕاگەیاندو بە تووڕەیی وە ئاوا وەسفی شۆڕشی کرد ” ئێمە هەستمان دەکرد هەموو شتێک ئیمکانی هەیە. کرێکارێکی ژنی خاکی هەستی بەوە دەکرد کە دەتوانێ دەسەڵاتی شارێک بەرێوە ببات.”\nبەڵام، دووبارە تەنگوچەلەمەی ڕابەرایەتی هەیە. پارتی کۆمۆنیستیش خەمخۆری یەکەی بۆئەوە بوو لە گەل به هێزبوونی دەسەڵاتی خۆی دا بوو، هەروەها تێدەکۆشا بۆ سەپاندنی رژێمێک بە سەر خەڵکدا لە سەرەوەڕا.لەجیاتی ئەوەی کرێکاران خۆیان کۆمەڵگایەکی نوێ بخولقێنن لە خوارەوەڕا.\nلە هەمان کاتیشدا، پارتی سۆسیالیست پشتیوانی لێدەکرا لە لایەن ڕۆژئاوا و هەروەها دەورێکی سەرەکی دەبینی لە خەباتی بەردەوام دا.\nلە هەلومەرجی شۆڕشگێرانەدا، مەسەلەکان لە شوێنی خۆیاندا ناوەستن- کرێکاران دوو ڕێگایان لە بەردەمدایە، یان هەنگاو دەنێن بۆ پێشەوە و دەسەڵات بە دەستەوە دەگرن یاخود دەسەڵاتی کۆنەپەرستانەی خاوەنکار دەگەرێتەوە. هەر وەکو لە سەردەمانی شۆڕشی فەرەنسی دا سەینت گوتی ” ئەوانەی شۆڕش بە نیوەچلی پەرپادەکەن، ئەوا گۆڕ بۆ خۆیان هەڵدەکەنن.”\nوانەکان لە مێژوودا پێمان ناڵێن شۆڕش سەرناکەوێت، لە گەڵ ئەوەشدا، ئەگەر هاتوو کرێکاران خۆشیان شۆڕش یان بەرپاکرد، بەڵام هێشتا پێویستی یان بە پارتێکی شۆڕشگێڕە بۆ ئەوەی سەرکەوتن بە دەست بهێنن.\nشۆڕش تاکە رووداوێکی تەنیا نی یە یاخود خەباتێکی یەک ڕۆژەیی، بەڵکو پرۆسەیەکی بەسەردا زاڵبوونە بۆ ئامانجێکی دیاریکراو و هەستپێکراو، ئەگەر جارێک سەرکەوت، چاودێری کرێکاران دەکات بۆ خەبات لە پێناوی گرتنە دەستی دەسەڵات- دەست بەسەرداگرتنی دەسەڵاتی هەرەوەزیش پێویستی بە رێکخراو بوونە.\nشۆڕشی ڕوسیا لە کۆتاییدا شکستی هێنا، ئەگەر چی خاوەنی پارتێکی سۆسیالیستی بەهێزیش بوو\nگرنگترین مەسەلە ئەوەیە شۆڕشی ڕوسیا لە سەرەتادا سەرکەوتنی بە دەست هێنا. کلیلی ئەم سەرکەوتنەش پارتی بەلشەفیک بوو. حیزب توانی ڕێنوێنی کرێکاران بکات بەرەو ڕاپەرین.\nبۆ چەند ساڵێک، ئێمە تروسکایەکمان بینی کە سۆسیالیزم چۆنە. کرێکاران تەواوی ڕووخساری کۆمەڵگایان بەرێوە دەبرد لە ڕێگای ئەنجوومەنەکانەوە کە پێیان دەگوتن شوراکان. ئەوان بە شێوەیەکی ڕێک و پێک و بەرپرسیاری، دیموکراتیک و هەڵوەشاندنەوەی ڕاستەوخۆی هەر بڕیارێک، کارەکانیان بەرێوە دەبرد. هەموو کەسێک بەشداری دەکرد لە بەشێک لە قسەوباسەکاندا کە چۆن کۆمەڵگا پێویستە بەڕێوە بچێت.\nبیروباوەرە کۆنەکانی وەکو ئەنتی سمیتیزم و چەوسانەوەی ژنان تووڕهەڵدران. لە کاتێکدا ژنان لە وڵاتانی سەرمایەداری بۆ بە دەست هێنانی مافەکانیان چەندەها ساڵی دەخایاند تاوەکو سەرکەوتن بە دەست بێنن. بەڵام لە کاتێکدا لە یەکێتی سۆڤیەت ئەم داخوازی یانە جێ بەجێ کرا، شۆڕش لە لایەن ١٤ سوپای وڵاتانی داگیرکەرەوە دەورە درابوو.\nهۆکاری سەرەکی شکستی شۆڕشی ڕوسیا، نسکۆی شۆڕشەکان بوو لە وڵاتانی تر. ڕابەرانی شۆڕش هەموو کات قسەوباسی ئەوەیان دەکرد دەبێت شۆڕش لە وڵاتانی تر پەرەبسێنێت. بەڵام بەداخەوە شۆڕشەکان لە هیچ شوێنێک سەرکەوتنیان بە دەست نەهێنا و هەروەها لە ناوخۆی ڕوسیاشدا بیروکراتی نوێی سەری هەڵدا. چینی سەرمایەداری دەوڵەتی دەسەڵاتی گرتە دەست.\nڕوسیا نیشانی دا کە سۆسیالیزم ئیمکانی هەیە، هەروەها شۆرشە جەماوەری یەکانی کە ڕوویاندا لە سەدەی بیستەم و بیست ویەکەمدا لە وڵاتانی وەکو – ئەلمانیا، ئێران، مەکسیکۆ، چین، ئیسپانیا، بۆلیڤیا، فەنزویلا، ئەرجەنتینە و بەرازیل نیشانی دا ئامادیی هەیە بۆ گۆڕانی شۆڕشگێرانە.\nپێویستی بۆسۆسیالیزم لە گەشەسەندنێکی خێرادایە و زەرورەتێکی هەموو ڕۆژەیە. ئێمە پێویستە بەردەوام بین لە خەباتدا لە پێناوی ریفۆرم لێرەدا و هەر ئێستا.\nتێکۆشان لە پێناوی ڕیفۆرم دڵنیایی زیاتر دەدات بە کرێکاران بۆ خەباتی زیاتر. بەڵام ئێمە ناتوانین بە ریفۆرم کۆتایی بە چەوساندنەوە بێنین کە لە ناو دڵی سەرمایەداری دایە.\nتەنها شۆڕش دەتوانێ ئەم ئەرکە بگرێتە ئەستۆ.\nخوێندنەوەی زیاتر لە پەیوەند بەم باسەوە:\nشۆڕش لە سەدەی بست و یەکەمدا / نووسینی: کریس هارمان\nدەرسەکانی ئۆکتۆبەر / نووسینی: لیۆن ترۆتسکی\nدەوڵەت و شۆڕش / نووسینی: ڤلادیمیر لینین\nبیروباوەرە شۆڕشگێریی یەکانی کارل مارکس / نووسینی: ئەلێکس کالینیکۆس\nتێبینی/ ئەم وتارە (شۆڕش دەتوانرێت بەرپابێت / Revolution is possible) لە ڕۆژنامەی کرێکاری سۆسیالیست Socialist Worker ژمارە 2226ی 6 ی نۆڤێمەبەری 2010 دا وەرگیراوە. ئەمەش ماڵپەرەکەیانە: www.socialistworker.co.uk\nPrevious به‌شی ده‌یه‌م ….. مامۆستا موحسینی شۆڕشگێڕان وه‌ک نموونه\nNext (كازم جیهاد) سه‌رجه‌م ئه‌زموونی (ئه‌دۆنیس) ده‌خاته ژێر گومانه‌وه..!


*بەهرۆز جەعفەر7/5/2018 631 جار بینراوە\nئیزافه‌ى قوباد تاڵه‌بانى بۆ دونیاى ئێمه چى یه؟\nده پانزه ساڵێك پێش ئێستا دونیایه‌ك ڕه‌حنه‌گرى ڕادیكاڵ هه‌بوون، نازانم كه‌وتنه كوێوه، بپرسن: ئیزافه‌ى قوباد تاڵه‌بانى (به‌مدواییه بووه به قوبادى مام جه‌لال) بۆ دونیاو ژیانى حوكمڕانى كورد چى بووه؟. په‌نجا ساڵ شه‌ڕى براكوژى نه‌وه‌كانى پێشوو، گه‌نده‌ڵى و خیانه‌تكارییه‌كانى پێشوو، چاوپۆشى لێكرا، گوتمان: ئه‌وه مام جه‌لاله‌و ڕابه‌ره‌و، ناسراوه‌و، به‌ڵێ به‌سه‌رچاو، ئێ هیچ مه‌عقولى نییه لەم عەسرە کە ناسا لە دەرەوەی کۆمەڵەی خۆر بە دوای ژیانا ئەگەڕێ تازە ئێمە لەسەر خاکێکی فرۆشراو پێشوازی لە حوكمى (18) كه‌س له یه‌ك بنه‌ماڵه بکەین!.\nئەمانە لادێیه‌كان، شاره‌كان، ته‌نانه‌ت شاخه‌كانیشیان داگیركردووه، بیره‌نه‌وته‌كان، گرێبه‌سته‌كان، ئێ ئاخر چوار ساڵ ئه‌م قوباد تاڵه‌بانییه سه‌رۆك حكومه‌تى ناوچه‌ى سه‌وز بووه یه‌كى نه‌كردووه به دوو ئه‌م هه‌موو گیڤه گیڤه‌ى له‌كوێوه هێناوه؟. مه‌كه برا كه ئه‌و چه‌تام هاوس و زه ئیكۆنۆمیست و واشنتۆن ئینستیوت و ڕه‌ند كۆپه‌ره‌یشنى دامه‌زراندووه له‌كوردستان؟.\nدونیایه‌ك وه‌زیرو په‌رله‌مانتارى گۆڕان نێردرانه‌وه ماڵه‌وه به‌پێش چاویه‌وه حكومه‌تێك هه‌ڵوه‌شایه‌وه نه‌یوێرا دوو ووشه بڵێت، كه‌چى هاتووه له سوله‌یمانى مووچه‌و نانى خه‌ڵك ئه‌بڕێت و پەنجە با ئەدا!. سه‌تا په‌نجاو یه‌كى خاكى كوردستانیان دا به‌ده‌م ئاوه‌وه ئێستاش ووشه‌یه‌كى نه‌ووت!. به چوار مانگ جارێك نیوو مووچه ئه‌دا به‌هاوڵاتیان، دونیایه‌ك میلیشیاو پیاوكوژى به‌رداوه‌ته گیانى ئه‌و خه‌ڵكه، هێشتا جیلێک مرۆڤی حیزبی دەمیان بۆ کردۆتەوەو چەپڵەشی بۆ لێ ئەدەن!.\nقوباد تاڵه‌بانى هه‌قى خۆیه‌تى ببێته نوێنه‌رى بنه‌مالًه‌كه‌ى یان كوتله‌یه‌كى بچوك له‌ناو حیزبه‌كه‌ى، به‌ڵام ناتوانێت به‌ناوى خوێنى شه‌هیدانه‌وه له‌سه‌ر خاكى كوردستان به بودجه‌ى دزراوى خه‌ڵك لافوگه‌زاف لێ بدات. ڕۆژێك به كڕینى خه‌ڵك به پاره، دوان به گه‌وجى و كاسه به‌تاڵى خه‌ڵك، سیان به هه‌ڕه‌شه كردن و تەسفیە کردن، له‌چواره‌میاندا خه‌لًكى كوردستان ئاوتیان ئه‌كات له یاریگاكه.\nئیمڕۆكه خه‌ڵكه‌كه ئه‌بێت بپرسێت: ئه‌و كوڕانه‌ى بنه‌ماڵه چ شتێكیان له‌وان زیاتره، چ قوربانییه‌كیان داوه، چ فه‌زڵێكیان به‌سه‌ر خه‌ڵكه‌وه هه‌یه جگه له به‌ڵاو موسیبه‌ت و جێ خۆكردنه‌وه؟. ئیمڕۆكه به‌ر به‌م هه‌موو جرج و مۆرانه‌یه نه‌گرن سبه‌ى ئه‌بنه ئه‌ژدیها به‌سه‌ر كۆمه‌ڵگه‌ى كوردییه‌وه‌و، پێش هه‌موو كه‌سێكیش ئه‌ده‌ن به تێكۆشه‌رانى یه‌كێتییه‌وه.\nقوباد تاڵەبانی کە بو بە جێگری سەرۆکی حکومەت، بە هەلی کۆپتەر ئەهاتو چو، بە ڕەتڵە سەیارەی گرانبەهاوە خۆی نمایش ئەکرد، چوار ساڵ نێچیرەڤان بارزانی هەزاران کەسی دامەزراند بە ئیمزای خۆی، قوبات تاڵەبانی خەریجێکی زانکۆ و پەیمانگەی نەخستە سەر کار و میلاک، پاڵیوگەیەک لە دوکان کراوەتەوە، پارتی لیترێ نەوتی خاو نانێرێ بیپاڵێوێ، قوبات تاڵەبانی قسەیەکی نییە، کەرکوک دراوەتە دەست دەیان گروپی مافیایی جۆراوجۆرەوە، ئەوەی بەعس پێی نەکرد حزبی کوردیی پێی ئەکا، قوبات تاڵەبانی هەڵوێستێکی نییە، پارە لە بانقا نامێنێ ئەو قسەی نییە، پاڵێوگەی بازیان سەت و پەنجا هەزار/ بەرمیل ئەپاڵێوێ و، هی خەبات و کارگروپ سێسەت و پەنجا هەزار تێ پەڕ ئەدات، قوبات تاڵەبانی پرسیارێکی نییە، حزبی دووەمی کوردستان کەسی یەکەمی لە دەست ئەدا، ئەم هەر ناتوانێ ڕۆژێ بکاتە پشوو، دەیان پۆستی حکومی ئیستیحقاقی یەکێتیەو چۆڵە، لە بەر ڕێکنەکەوتی ناوخۆیی یەکێتی، قوباد تاڵەبانی هەر قسەی نییە، پارە ئەبرێتە دەرەوەی ووڵات قوبات تاڵەبانی ووشەیەکی نییە!. سەرەڕای خەڵک ژیانی نییە ترس لەسەر گیانیشی دروستبوەو، شەو نییە تەقە لە ماڵێ نەکرێ، ئەو هەر هەڵوێستی نییە!.


له ئاکامی ته‌قینه‌وه‌یه‌کی خۆکوژی له باشوری ڕۆژئاوای پاکسـتان 10 که‌س ده‌کوژرێن\nی مانگی هه‌شـت ٣١, ٢٠١١\nپـۆلیسی پاکسـتان ده‌ڵێت له‌و ده‌مه‌ی خه‌ڵـکی له نوێژی چه‌ژن لێبوونه‌وه و به‌ره‌و ماڵه‌کانیان ده‌گه‌ڕانه‌وه گومانبارێـکی خۆکوژ به ئۆتۆمبیلێـکی بۆمبڕێژکراوه‌وه خۆی ته‌قاندووه‌ته‌وه و 10 که‌سی کوشـتووه و به لای که‌م 17 که‌سی دیکه‌ی بریندارکردووه.\nده‌سه‌ڵاتداران ده‌ڵێن ته‌قینه‌وه‌که ڕۆژی چوراشه‌ممه له شـاری کوێتای باشوری ڕۆژئاوای وڵاته‌که ڕوویداوه له‌و کاته‌ی به سه‌دان که‌س له پاش نوێژی جه‌ژن مزگه‌وتێـکی شـاره‌که‌یان به‌جێ ده‌هێشت و به‌ره‌و ماڵه‌کانیان ده‌گه‌ڕانه‌وه.\nپـۆلیس ده‌ڵێت بڕوا وایه خۆکوژه‌که ئامانجی ئه‌و مزگه‌وته‌ی شیعه‌ئاینزاکان بووه، به‌ڵام به‌هۆی گرتنی ڕێـگاوبانه‌کانی ده‌وروبه‌ری نه‌یتوانیووه زۆر نزیـک ببێته‌وه.\nکاربه‌ده‌سـتان ده‌ڵێن له نێو قوربانیـیه‌کاندا به لای که‌م 2 ژن و منداڵێـک هه‌ن. ته‌قینه‌وه‌که هه‌روه‌ها زیانی به چه‌ندین ئۆتۆمبێل و به لای که‌م باڵه‌خانه‌یه‌ک گه‌یاندووه.\nهه‌تا ئاماده‌کردنی ئه‌م هه‌واڵه هیچ کۆمه‌ڵ و لایه‌نێـک به‌رپـرسیارێتی خۆی له‌و هێرشه ڕانه‌گه‌یاندووه. کوێتا پایته‌ختی هه‌رێمی بلوچسـتانه و مه‌ڵبه‌ندی میلیتانه‌کانی تاڵیبان و نه‌ته‌وه‌یـیه‌کانه ئه‌وانه‌ی بۆ ده‌یان سـاڵه له دژی حکومه‌ت شه‌ڕ ده‌که‌ن.\nپاکسـتان ڕابردوویه‌کی دورودرێژی له توندوتیژی ئاینزایی هه‌یه له نێوان سووننه و شیعه‌کاندا.


وەزارەتى دادى حکومەتى هەرێم رایگەیاند، چوار بەڵگەنامە لەناوخۆى هەرێم راستاندنیان بۆ دەکرێت و پێویست ناکات هاوڵاتییان بۆ ئەو مەبەستە بچنە بەغدا.\nوەزارەتەکە ئەمڕۆ پێنجشەممە لەراگەیەنراوێکدا کە دەست "ناس کورد" کەوتووە ئاماژەى بەوەکردووە، لەکۆبوونەوەیەکى سێقۆڵى وەزارەتى داد و فەرمانگەی پەیوەندییەکانی دەرەوە و نووسینگەی پەسەندکردنی بەڵگەنامەکانی سەربە وەزارەتی دەرەوەی عێراق جەختکراوەتەوە لەسەر خێراکردنى پڕۆسەى راستاندنى بەڵگەنامەى هاوڵاتییان.\nوەزیری داد لەکۆبوونەوەکەدا وتى پێویستە هەموو بەڵگەنامەی هاوووڵاتیان لە هەرێمی کوردستان و لەرێگەی وەزارەتی داد و فەرمانگەی پەیوەندییەکانی دەرەوە لێرە لە هەرێم پەسەند بکرێن، تەنیا ئەوانەیان نەبێت کە بە پێی دەستوور، لە دەسەڵاتی قەتیسکراوی فیدراڵیدایە.\nبەپێی راگەیەنراوەکە، ئەو بەڵگەنامانەی کە لە وەزارەتی داد- بەڕێوبەرایەتی راستاندن و پەیوەندییەکان لەهەولێر و سلێمانى بۆ هاووڵاتیان پەسەند دەکرێن بریتین لە: بریکارنامەی گشتی و تایبەت، گرێبەستی هاوسەرگیریی، بەڵگەنامەی ژیان و بەڵگەنامەکانی قوتابخانە.\nهەر لە کۆبونەوەکەدا، عەبدولرەزاق تەها، بەڕێوبەری راستاندن و پەیوەندییەکان لە دیوانی وەزارەتی داد رایگەیاند، پەسەندکردنی هەر بەڵگەنامەیەک پێویستی بەوە هەیە بە هەشت قۆناغدا تێبپەڕێت.\nگەرما کۆتایی دێت و کەش فێنک دەبێتەوە\n2021.07.21 - 15:12


بۆ پرسی سەرۆکی هەرێم\nبۆ پرسی سەرۆکی هەرێم\nتەنها ئەم دوو سیناریۆیە گونجاوە\nلە ٢٥/٧/٢٠٠٩دا بە هۆی هاوپەیمانی یەکیتی و پارتیەوە، کاک مەسعود بارزانی توانی نزیک بە ٧٠% دەنگەکانی هەرێم بهێنێت. پشتیوانی بەرچاوی جەنابی مام جەلال رۆڵێکی گەورەی لەو سەرکەوتنەدا بینی. گۆڕان و کۆمەڵ و یەکگرتوش بە شێوازی تر هاوکاری سەرخستنی ئەو مەسەلەیەدا بون بەو حوکمەی هیچ کاندیدێکیان بۆ سەرۆکایەتی هەرێم نەبوو وە نەچونە پاڵ هاوکاری کردنی هیچ کاندیدێک. ئەمەش کارەکەی زیاتر مەیسەر کرد.\nلەگەڵ نزیکبونەوەی کۆتایی هاتنی وادەی سەرۆکی هەرێم ،دەربازبون لەو بابەتە لە دوو سیناریۆ تێناپەڕێت.\nئێستا کە چ یاسا و چ عورف و چ بەرژەوەندی باڵای هەرێم رێگە بە سێبارە کاندید بونی جەنابی کاک مەسعود نادەن، هەق وایە هەر پێنج لایەن: پارتی و یەکێتی و کۆمەل و یەکگرتو و گۆڕان لەسەر کاندیدێکی تەوافقی ریکبکەون جا چ لە لایەن پەرلەمانەوە هەڵببژێردرێت یا بە گویرەی یاساکە لە لایەن خەڵکەوە (باشتر وایە لە لایەن هەیئەتێکی هاوبەشەوە کە لە پەرلەمان و ئەنجومەنی پارێزگاکانی هەر سێ پارێزگاکەی هەرێم پێکدێت، هەڵببژێردرێت و یاسای سەرۆکایەتی بە گوێرەی ئەوە تەعدیل بکرێت).\nئەو دیاریکردنەی کاندیدەکە دەبێت بە گوێرەی دابەش بونی دەسەڵاتەکان و ئیستحقاقی هەڵبژاردن بێت لە هەرێمدا.\nلە حاڵەتی سوور بونی پارتی لە کاندیدکردنەوەی کاک مەسعود و گۆڕینی یاساکان بەو شێوەیەی بوار بە خولێکی تر بداتەوە. ئەوا هەق وایە چوار لایەنەکەی تر لەسەر کاندیدێکی هاوبەش رێک بکەون و خۆیان ئامادە بکەن بۆ ئەوەی بکەونە نێو کێبڕکێی هەڵبژاردنەوە، جا چ لە لایەن پەرلەمان بێت یا راستەوخۆ لە لایەن خەڵکەوە بە گوێرەی یاساکەی ئێستا.\nنەبونی کاندیدی ئەو لایەنانە بەهەر بیانویەکەوە بێت ئاماژەی سلبی دەبێت، و هەڵکردنی چرای سەوزە بۆ لایەنی تر کە ئەوان بێلایەن دەبن لەو پرسەو رێگر نابن لەبەردەم ئەو کاندیدبونەوەی کاک مەسعود.\nئەگەرچی ئەمەش بە گوێرەی چەند بەڵێنێکی تر بێت بۆ هەندێک گۆڕانکاری لە دەسەلاتەکانی سەرۆکی هەرێم ،وەیا رازی بونی پارتی بێت بۆ هەڵبژاردنی سەرۆکی هەرێم لە نێو پەرلەماندا. لەوانەیە ئۆپۆزسیۆنی جاران و یەکێتی پێیان وابێت ئەمە دەستکەوتێکی گەورەیە، کە لە راستیدا جگە لە یاریکردن بە یاساکان و پێشێلکردنی پرەنسیپەکانی حوکمڕانی هیچی تر نییە.\nئەسڵی مەسەلەکە لەوەدا نییە سەرۆک لە لایەن خەڵکەوە هەڵدەبژیرێت یا لە لایەن پەرلەمانەوە( لە هەندێک ولاتی پەرلەمانیش سەرۆک راستەوخۆ لە لایەن خەڵکەوە هەڵدەبژێردرێت)، ئەسڵی مەسەلە رێزگرتنە لە پرەنسیپی دەستاودەست کردنی دەسەلاتەکان و پاوەن نەکردنی بۆ کەسێک و لایەنێک، ئەمە تەنها ناوەرۆکی حوکمی رەشیدی دیموکراسییە.\nبۆیە دەبێت لایەنەکان لە چوارچێوەی ئەو دوو سیناریۆیەدا خۆیان یەکلا بکەنەوە.\nپەنا بردن بۆ سیناریۆی سێیەم، جگە لە خۆ نابوت کردن، تەسلیم بون بە ئیرادەی ئەوی تر، بێئیرادەیی و بێتوانایی لە تەحەداکردن، گۆڕینی واقعی سیاسی کوردستان بۆ شێوازێکی ئیماراتی و دەسەلاتی هەتاهەتایی جێگیر هیچ ئاکامێکی تری نابێت.


پارتی سەربەستیی ڕۆژھەڵاتی کوردستان - ویکیپیدیا، ئینسایکڵۆپیدیای ئازاد\n(ڕەوانەکراوە لە پارتی سەربەستیی ڕۆژهەڵاتی کوردستانەوە)\nپارتی سەربەستیی ڕۆژھەڵاتی کوردستان لە سەر دیاگڕامی سیاسی (چەپ / ڕاست)\nپارتی سەربەستیی ڕۆژھەڵاتی کوردستان، پارتێکی چەپی میانەڕەوە کە لە ڕۆژی ٢٧ی ڕێبەندانی ساڵی ٢٧٠٥ی کوردی بەرامبەر بە ١٦ی شوباتی ٢٠٠٦ی زایینی دامەزراوە. پارتی سەربەستیی ڕۆژھەڵاتی کوردستان، پارتێکی نەتەوەیی و سەربەخۆییخوازە کە ڕوی خەبات و تێکۆشانی لە ڕۆژھەڵاتی کوردستانە.\nدامەزراندنی ئەم پارتە بەرھەمی سیاسەتەکانی کۆماری ئیسلامی و ڕژیمەکانی پێشووتری زاڵ بە سەر ڕۆژھەڵاتی کوردستانە.\nپارتی سەربەستیی ڕۆژھەڵاتی کوردستان ھەوڵ دەدات کە بیر و ھزری نەتەوەیی لە کوردستان بڵاو بکاتەوە و گەشە بە ئەو بیرە لە ناو لاوان و تازە پێگەیشتوان بدات.\nدرووشمی ئیستراتیژیکی ئەم پارتە پێکھێنانی کوردستانێکی ئازاد و سەربەخۆیە لە ڕۆژھەڵاتی کوردستان، ھەروەھا ئامانجی دواڕۆژی پارتی سەربەستیی ڕۆژھەڵاتی کوردستان جێگیرکردنی دادپەروەری کۆمەڵایەتییە لەو بەشەی کوردستان.\nبناغە و بنەمای خەبات و تێکۆشانی پارتی سەربەستیی ڕۆژھەڵاتی کوردستان لە سەر پێوەرە مرۆڤایەتییەکانی مافی مرۆڤ و جاڕنامەی گەردوونی مافەکانی مرۆڤ دامەزراوە، ھاوکات لە سەر ئەو پێوەرانە خەبات بۆ پیکھێنانی دەوڵەتی کوردی لە ڕۆژھەڵاتی کوردستان دەکات.\nماڵپەڕی پارتی سەربەستیی ڕۆژھەڵاتی کوردستان\nوەرگیراو لە «https://ckb.wikipedia.org/w/index.php?title=پارتی_سەربەستیی_ڕۆژھەڵاتی_کوردستان&oldid=688321»\nحیزبەکان، دامەزرانی ٢٠٠٦\nئەم پەڕەیە دواجار لە ١٤:١٨ی ١١ی ئایاری ٢٠٢٠ نوێ کراوەتەوە.


شاندی باڵای ریفراندۆم دەچێتە بەغدا"هێڵی سور بۆ هیچ كەسێك نییە لەگەڵی كۆببینەوە" - Kirkuknow\nشاندی باڵای ریفراندۆم دەچێتە بەغدا\n“هێڵی سور بۆ هیچ كەسێك نییە لەگەڵی كۆببینەوە”\nهەولێر، 12-8-2017، كۆبوونەوەی ئەنجومەنی باڵای ریفراندۆم بە سەرپەرشتی بارزانی فۆتۆ: سایتی سەرۆكایەتی هەرێم\nئەنجومەنی باڵای ریفراندۆم، بڕیاریدا لە دوو رۆژی داهاتوودا شاندی هەرێم سەردانی بەغدا بكات بۆ تاوتوێی ئەو پرۆسەیە‌و كێشەكانی تر لەگەڵ بەرپرسانی عیراق، بۆ كۆبوونەوەكانیش هێڵی سوریان لەسەر هیچ لایەن‌و كەسێك نییە.\nبەپێی سایتی سەرۆكایەتی هەرێمی كوردستان ئەمڕۆ شەممە 12/8 بەسەرپەرشتی مەسعود بارزانی، ئەنجومەنی باڵای ریفراندۆم كۆبۆتەوە، بۆ تاوتوێكردنی سەردانی چاوەڕوانكراوی شاندە باڵای كورد بۆ بەغدا.\nلەو كۆبوونەوەیەدا “هێڵە گشتییەكان و ناوەڕۆكی دانوساندنەكانیش دیاری كرا”، بە راگەیەندراوەكەی سەرۆكایەتی هەرێم.\nئەو كۆبوونەوەیە دوای ئەوەهات، پێشنیوەڕۆی ئەمڕۆ شەممە ئەندامانی ئەنجومەنی باڵای ریفراندۆم كۆبوونەوە‌و لە نێو خۆیاندا لەسەر ئەجێندای گفتوگۆكان‌و كاتی سەردانەكەیان بۆ بەغدا، رێككەوتن.\nسەعدی پیرە، ئەندامی وەفدی كۆمیتەی ریفراندۆم بۆ سەردانی بەغدا بە میدیای یەكێتی راگەیاند “لەبەغدا لەگەڵ سێ سەرۆكایەتییەكەی عیراق و فراكسیۆنە كوردستانییەكان و لایەنە عیراقییەكان كۆدەبینەوەو هێڵی سوریش بۆ هیچ كەسێك نییە لەگەڵی كۆببینەوە”.\nهەروەها وتی “بۆچونی سەركردایەتی سیاسی كوردستان بە بەغدا رادەگەیەنین و بیروبۆچونی ئەوانیش وەردەگرین و دوای گەڕانەوەمان لێرە ئەنجامەكەی لەگەڵ سەركردایەتی كورد هەڵدەسەنگێنین و بڕیاری لەبارەوە دەدەین”.\nبەوتەی سەعدی پیرە، وەفدەكە لە دوو رۆژی داهاتوودا بەو كارنامەیەی ئامادەی كردوە سەردانی بەغدا دەكات.\nئەنجومەنی باڵای ریفراندۆم، لە سێیەم كۆبوونەوەیدا دووشەممە 7-8 بڕیاری پێكهێنانی شاندی دانوستكاری هەرێمی كوردستانی لەگەڵ بەغدا پەسەند كرد، بە ئامانجی گفتوگۆ‌و رێككەوتن لەبارەی ئەو پرۆسەیەوە.\nماجد عوسمان بازرگان، ئەندامی شاندی هەرێم بۆ بەغدا بە ماڵپەری فەرمیی پارتی راگەیاند “لەم هەفتەیەدا سەردانی بەغدا دەكەین… لەگەڵ هەموو لایەنەكانی بەغدا كۆبوونەوە لەبارەی پرۆسەی ریفراندۆم ئەنجامدەدەین”.


سوده‌کانی هه‌رمێ - Yeane.Org ماڵپەری یانی\n4. تینوێتى ده‌شکێنێت و رێ له رشانه‌وه ده‌گرێت.\n5. یارمه‌تى چاکبونه‌وه‌ى برین و برینه‌کانى دواى نه‌شته‌رگه‌رى ده‌دات.\n6. به‌کارده‌هێنرێت له سیستمى خواردن به‌تایبه‌تیش بۆ که‌مکردنه‌وه‌ى کێشى له‌ش، جوڵه‌ى ریخۆڵه هێواش ده‌کات به‌شێوه‌یه‌ک ماوه‌یه‌کى زۆر ژه‌مه‌که له ریخۆله ده‌مێنێته‌وه، مرۆڤ هه‌ست به تێرى ده‌کات.\n7. میزهێنه‌ره، به‌ردولم لاده‌بات ئه‌ویش له‌به‌ر بونى پۆتاسیۆم تیایدا.\n8. یارمه‌تى رژانى ده‌رداوه‌کانى رژێنى زرا و ده‌دات، نه‌رم که‌ره‌وه‌یه و خانه‌کان نوێ ده‌کاته‌وه و هێمن که‌ره‌وه‌یه و به‌سوده بۆ گه‌ده.\n9. به‌سوده بۆ نه‌خۆشیه‌کانى رۆماتیزم، په‌رکه‌م، جومگه‌ژانکردن، لاوازى له‌ش و هۆش و که‌م خوێنى و سیل و سک چوون و شه‌کره، باشتر وایه رۆژانه (300) بۆ (500) گرام پێش خواردن بخورێت یاخود رۆژانه (2-3) په‌رداخ له ئاوه‌که‌ى یاخود (40-50) گرام له یه‌ک لتر ئاودا بۆ ماوه‌ى یه‌ک کاتژمێر بکوڵێت پاشان بخورێته‌وه.\n10. هه‌رمێ له‌و میوانه‌یه که رێژه‌یه‌کى زۆر شه‌کرى تێدایه و به‌ڵام زیانیش به‌توشبوان به نه‌خۆشى شه‌کره ناگه‌یه‌نێت، چونکه ئاسان هه‌رس ده‌بێت.\n11. دژى ژه‌هراوى بوون و دژى ره‌ق بوونى خوێنبه‌ره‌کان و دژى گیرانى ریخۆڵه‌کانه، زۆر به‌سوده بۆ منداڵى لاواز و که‌م خوێن و ناکام. 12. هه‌روه‌ها به‌سوده بۆ پاک کردنه‌وه‌ى ریخۆڵه‌کان و دابه‌زاندنى په‌ستانى خوێن.\n13. هه‌رمێ بۆ هه‌موو که‌س باشه به‌مه‌رجێ گه‌ییو بێت.\n14. چاره‌سه‌رى نه‌خۆشیه‌کانى دڵه کوته و خێرا لێدانى ده‌کات.\n15. توێکڵى هه‌رمێ ده‌وڵه‌مه‌نده به توخمه به‌سوده‌کانى وه‌ک کالسیۆم، هه‌روه‌ها به ڤیتامینه‌کان، پاشان به‌ره‌و ناوه‌وه ده‌گوازرێته‌وه، باشتر وایه به توێکڵه‌وه بخورێت.\nPhoto: سوده‌کانی هه‌رمێ شوێن و مێژووه‌که‌ى: شوێنى ره‌سه‌نى هه‌رمێ ئاسیایه به تایبه‌تیش چین، پێشینه‌کانى گریک و رۆمان ناسیویانه، و زیاتر له په‌نجا جۆرى هه‌یه. پێکهاته‌که‌ى: (73%) له ئاو پێکدێت، پڕۆتین (5%) چه‌ورى (4%) شه‌کره (15%)، ریشاڵ (15%) و ماده کیمیاییه‌کانى وه‌ک مه‌نگه‌نیز و پۆتاسێۆمى تێدایه. سوده پزیشکیه‌کانى:\n11. دژى ژه‌هراوى بوون و دژى ره‌ق بوونى خوێنبه‌ره‌کان و دژى گیرانى ریخۆڵه‌کانه، زۆر به‌سوده بۆ منداڵى لاواز و که‌م خوێن و ناکام.\n12. هه‌روه‌ها به‌سوده بۆ پاک کردنه‌وه‌ى ریخۆڵه‌کان و دابه‌زاندنى په‌ستانى خوێن.


د.عیزه‌دین مسته‌فا – پەڕە 5 – Knwe.org\nسەرەکی » وتار » د.عیزه‌دین مسته‌فا (پەڕە 5)\n11/10/2018\tد.عیزه‌دین مسته‌فا\n(ستان) یا كورد ووتەنی(ئاست) بەشوێن دەووترێ. كەواتە-كوردستان-واتای شوێنی كوردە. بەڵام ئەم (ستان) ە هەر بۆ كورد نی یە. بەڵكو زۆر جێگە‌و ووڵاتیتر ناوەكەیان بە (ستان) كۆتایی دێ، ئەوەتا (سیستان) و (بلوجستان) و قرغیزستان و گەلێك ووڵاتی تر (ئێران) و هیندستان و پاكستان. كوردیش بە (ئەرمینیا) دەڵێ (ئەرمەنستان) فارس و تەنانەت كوردی ئێرانیش بە پۆلۆنیا دەڵێن: (لهستان)، با (عبدالحق میقرانی) ی ...\n04/10/2018\tد.عیزه‌دین مسته‌فا\nئەم كوردی یە سەقەتەی ئەمڕۆ-زۆر ووشەی سەر بە ئاینیشی تێكداوە. ئەوەی من بیستوومە- نەمانووت- نوێژم كرد، یا (نوێژی بەیانیم بە قەزا گێڕایەوە)-بەڵام ئەم قسەكەرانەی ئێستا دەفەرموون (نوێژی خوێند) دیارە هەرگیز نوێژیان نەكردووە. بەرامبەر بەوەش دەڵێن(دوعای خوێند)- بۆ دوعا دوو جۆر دەووترا-(دوعای كرد) كە لەخوا بپاڕایەوە (ئاهی گیرا كا)-ئەگەر (دوعایەكی نوسراوی كۆنی بخوێنایەوە دەووەترا (دوعاكەی فڵان ئیمام یا فڵان مەلای خوێندەوە). ...\n27/09/2018\tد.عیزه‌دین مسته‌فا\nلە (ئان) و ئاسمانەوە دێمە سەر زەوی زۆر لەو ناوانە جێ دێڵم كە كۆتاییان بە (ئان)ی سومەری هاتووە بۆ دەرفەتیتر-بەڵام لەسەر زەوی یە كاغەزەكانما دەگەڕێم‌و دەنووسم. پێم خۆشە كە نووسەر ووشەیەك بەكار دێنێ و دوور بێ لە بەشە دیالێكتی ئەم گۆڤارە- واتە بەشە دیالێكتی سلێمانی-بنووسێ- لە فڵان شوێن دا دەڵێن: ئەوەتا لەبەردەمی ووتارێك دام‌و نووسەرەكە (گاشە بەرد) ی بەكارهێناوە. من ...\n20/09/2018\tد.عیزه‌دین مسته‌فا\nزۆر دەمێكە-خولیام داوەتە سەر ئەو وشە كوردیانەی كۆتاییان بە (ان) دێت-چونكە لەكوردیدا زۆرن، بەتایبەتی لەكۆتایی ناوی شار‌و دێدا. هەر ووشەیەكم دەدی كە كۆتایی یەكەی بە (ان) دووایی هاتبێ-لەسەر كاغەزە شڕەكانی یادداشتەكانمدا تۆمارم دەكرد-لێكدانەوەی ئەم كۆتایی یەم لا ئاشكرا نەبوو. تا لەم دوواییەدا ووتارێكم لەسەر زمانی سومەری خوێندەوە. كتوپڕ خورپەیەكی دا بە دڵمدا. سەیر كەن-لە زمانی سۆمەریدا كە كۆنترین زمانی ئەم ...\n13/09/2018\tد.عیزه‌دین مسته‌فا\nنەگبەتی یەكم لەوە دایە كە گوێ لەم تەلەفزیۆنە زۆر بێ‌و بۆر بێ یانە مان دەگرم. گوێ لە دەنگوباسی دەگرم. سەیری بەرنامەكانی دەكەم. لە زۆر لەو دەنگوباسانەدا هەموو شەوێك (میوان) ی بەرنامە دەبینم- پێشكەشی دەكەن بە ناوی: – سەرۆك كۆماری پێشووی (فڵان) ووڵات. – سەرۆك وەزیرانی پێشووی (فڵان) ووڵات. – وەزیری ناوخۆی پێشووی (فڵان) ووڵات. – سەرۆكی پێشووی زانكۆی فڵان یا ...\n06/09/2018\tد.عیزه‌دین مسته‌فا\nكورد ئەڵێ: (مەلاش غەڵەت دەكا) من كە حەوت پشت كورە مەلام و ڕەنگە بشوێرم بڵێم: مەلام. ئەوە دەڵێمەوە- چونكە قسەی ناو كوردە‌و قسەی ناو مەلاكانیشە. كە بەڕاستی (مەلا) هەبوون. ناڵێم ئێستا نین، بەڵام كەمن. دەی با بێمە سەر (ئەسڵی مەسەلە). ئەوا (كونج) ئەنووسم. ناتوانم بۆ هەر كونجێك بچمەوە سەر سەرچاوە‌و كتێب. وا بزانم ئەو جۆرە نووسینەش و تەنانەت ئەوانەش كە ...\n30/08/2018\tد.عیزه‌دین مسته‌فا\nجارێ من(كتێب) دەڵێم و وەكو هەندێك (كتاب) ناڵێم- چونكە لام وایە كە كورد- ئەو (ئەلف)ەی خوار كردۆتەوە‌و بووە بە (كتێب)- ئیتر بووە بە كوردی. ئەمجۆرە گۆڕینانەی ووشەش لە زۆر لە زمانە یەك ڕەگەز‌و دراوسێكانی جیهاندا هەیە و نموونەم زۆر لایە-با بیاندەمە دەست زمانەوانەكانمان كە لە خوا بەزیاد بێ ئێستا زۆرن. من زمانەوان نێم- بەڵام كۆمەڵێك لەم یەكچوونانەم لای خۆم دەست ...\n16/08/2018\tد.عیزه‌دین مسته‌فا\nخۆ نابێ هەر شتی (جیددی) بنووسم. جاروبار با گاڵتەشی تێبكەوێ. كونجێكە‌و خوا داومێ، ناڵێم كاك ستران داویمی یە- بەڕێزە سوپاسێكیشەوە. دەی- شاعیری هەڵكەوتوو- عەبدوڵڵا پەشێو- پارچە شیعرێكی نووسیبوو بەناوی (شێتەكانی شار) ەوە. دیارە هەولێر شێتیشی تێدایە (نعوذ بالله). وا منیش لێرەدا بەناوی شێتێكی شارەوە دەنووسم. ناوی (مەلا فایەق) بوو- بۆ باسی ئەو و براكانی‌و باوكی دووایی قسەم هەیە. مەلا فایەق ...\n09/08/2018\tد.عیزه‌دین مسته‌فا\nدیارە من هێشتا هەر باوەڕم بە خەباتی چینایەتی هەیە‌و بەبیر و بە نووسین و بەكار خۆم لەڕیزی چینی كرێكار‌و زەحمەتكێشانی (هاوڕێی) دا دەبینم بەڵام ئەمە ڕێگەم لێ ناگرێ كە بڵێم ( كوردم). بەڵێ-بەكوردی لەدایكبووم و ژیاوم و هەمیشە كەسێك بووم لە ڕیزی بزووتنەوەی ئازادیخوازانی كورددا. كە دەڵێم: كوردم. چونكە لەدایك و باوكێكی كورد لە دایكبووم و باوكم بە كوردی بانگی ...\nوتارێکی بڵاوکراوەی پێش 19 ساڵ ره‌فیق حیلمی 1899-1960\n05/08/2018\tد.عیزه‌دین مسته‌فا\nزه‌نگێك دای به‌گوێمدا، وا سه‌د ساڵه‌ی له‌دایكبوونی ره‌فیق حیلمی یه، بۆ بێده‌نگیت؟ پێش هه‌موو كه‌س نه‌تنووسیبوو ده‌بێ له‌یادی له‌دایكبووندا یادی نه‌مرانمان بكه‌ینه‌وه. هه‌ر له‌ناو ده‌روونی خۆمدا ووتم: ده‌بوو بۆ ئه‌و یاده(سه‌د مه‌شخه‌ڵی ئاگرین)و سه‌د تۆماری نووسین ببه‌ینه سه‌ر گڵكۆی ئه‌ویش به‌ڵام كه كه‌سیتر به‌بیریدا نه‌یه‌ت ده‌بێ منی لانه‌واز‌و بیده‌سه‌ڵات‌و كه‌نارخراو، یا یه‌كێتی نووسه‌رانی (لێره) له‌كارخراو چیمان پێ بكرێت. تۆماری گله‌یی ...\nلاپەرە 5 لە 9« سەرەتا...«34567\t»\t...کۆتا »


بافڵ تاڵەبانی ڕایدەگەیەنێت، یەکێتی وەک ھێزی رچەشکێن خۆی نوێ کردووەتەوە و دەشڵێت، “ئێستا یەك یەكێتی هەیە”.\nبافڵ تاڵەبانی، ھاوسەرۆکی یەکێتیی نیشتمانیی کوردستان ڕایگەیاند، یەکێتی وەک ھێزی رچەشکێن خۆی نوێ کردووەتەوە و لەسەر بنەمای ھەڤاڵێتی ھاوبەش و یەکێتی ناو یەکێتی ئۆرگانەکانمان ڕێکخستەوە. ئەوەشی وت، “بەردەوامیش دەبین لە گۆڕانکاری لەسەر بنەمای گەشەپێدان و بوژاندنەوەی یەکێتی دوور لە بەرژەوەندی شەخسی”.\nبافڵ تاڵەبانی ئەوەشی خستەڕوو، ئێستا یەک یەکێتی ھەیە کە ئەویش یەکێتی شەھیدان، پێشمەرگە، تێکۆشەران، زیندانیانی سیاسی، کەمئەندامانی سەنگەر و کەسوکاری شەھیدانە.\nئەو وتانەی هاوسەرۆكی یەكێتی ئەمڕۆ لەمیانەی پێشوازیكردنیدا بوو لە لیستی سەوز لە دەستەی باڵای کۆمکاری زیندانیانی سیاسیی کوردستان.\nبەپێی ڕاگەیەنراوێكی نوسینگەكەی بافڵ تاڵەبانی بەگرنگییەوە لە ڕۆڵی تێکۆشەران و زیندانیانی سیاسی ڕووانی لە مێژووی خەباتی گەلی کورددا کە بەشدار و قوربانیدەری شۆڕش بوون و بەخۆڕاگریان بوونە داینەمۆی سەرخستنی خەبات.\nهاوكات گفتوگۆکرا لەبارەی ماف و پێداویستییەکانی زیندانیانی کوردستان، ھەموارکردنەوەی یاسای تایبەت بە ژیان و گوزەرانی زیندانیان لەرێگای پێداچوونەوە بە یاسا بەرکارەکان لە پەرلەمانی کوردستان.\nگەرمیان.. لە ڕووداوێكدا ژنێك گیانیلەدەستدا و هاوسەرەكەی بەسەختی برینداربوو\nئەمڕۆ و سبەینێ خۆڵبارین دەبێت\nکەشناسیی هەرێمی کوردستان کەشوهەوای ئەمڕۆ و سبەینێی بڵاوکردەوە، بەپێی پێشبینییەکان ئەمڕۆ خۆڵبارین دەستپێدەکات و سبەینێش بەردەوامدەبێت. پێشبینییەکانی بەڕێوەبەرایەتیی…


سەرۆک قازانج و مایە دەبات؟\nسەرۆک قازانج و مایە دەبات؟\nبەھای پۆستی سەرکۆمار، ھەموو جارێک قورس لەسەر یەکێتی کەوتوە. جاری یەکەم؛ ئەوکاتەی مام جەلال بوو بەسەرۆک، ئەگەرچی ھێشتا نرخەکەی دیارنەبوو، بەڵام دواتر کاتێک بزوتنەوەی گۆڕان دروست بوو، یەکێتی زانی نرخەکەی چەندە!\nئەو باجەی یەکێتی دای لەبەرامبەر وەرگرتنی پۆستی سەرکۆمار، ھەر لەسەرەتاوە بۆ یەکیەتی ناو یەکێتی باجێکی کەمەرشکێن بوو،بەڵام لەبەرئەوەی مام ڕۆڵێکی گەورەتری وازی کرد لەڕۆڵی سەرکۆمار، بۆیە وێڕای ئەوەی ئەو ھێزە بەکردەیی کەمەرشکابوو لەئاستی ناوخۆیدا، بەڵام بەکەمەری شکاوەوە زۆر دەرنەکەوت، لانیکەم لەئاستی دەرەوەی خۆییدا!\nلێرەدا باسەکەم وەک «باسی باو» بۆ لێدانی پێگەی سەرۆک مەعسوم نیە، چونکە ئەو وێڕای ئەوەی دامەزرێنەری یەکێتییە، دامەزرێنەری حکومەتی ھەرێمیشە. بۆیە لەواقیعدا جوڵەی سنورداری ئەو وێڕای ئەوەی بەشێکی کێماسی کەسییە، بەشە زۆرەکەی زادەی ڕێکەوتنێکی فرەلایەن و بندەستی حزبەکەشیەتی. ڕاستە ئەودەیتوانی بەقودرەتر و بەجوڵەتر دەربکەوێت، بەڵام لەولاشەوە دەبێت ئەو ڕاستیە بزانین، ئەو بەڕێکەوتنی بەکۆمەڵ و لەواقعی بندەستی و پاشکۆیەتی حزبەکەیدا، کەزادەی کێشە زەوەندە کەڵەکبوە مێژووییە ناوخۆییەکانی ئەوھێزەن، نەیدەتوانی لەوەکاریگەرتر دەربکەوێ!\nئێستا؛ کە یەکێتی، بەھەرجۆرێک بووە ڕووی لەھەڵسانەوەیە، بەڵام گرفتە گەورەکە دیسان ئەوەیە: قازانجی وەرگرتنی پۆستی سەرکۆمار سەری مایەی ھەڵسانەوەی بخواتەوە. لەوەش خراپتر ھەیە، لەبەرئەوەی چونەوە ناو ھەمان واقعی ھەڵبژاردنی سەرۆک مەعسوم، ئەمجارە بۆ یەکێتی نرخەکەی زۆر زیاتر دەبێت لەمایەکەی!


كۆمەلەی ترسنۆكی جولەكە..چیرۆكە قورئانیەكان | ماڵپەری قورئانی پیرۆز\nوەك قورئان دەیگێڕێتەوە گوتوویانە: ئەی موسا ئێمە هەرگیز ناچینە ناو خاكە پیرۆزەكەوە مادام ئەو خەڵكە بەسام‌و هەیبەتەی تێدابێت، لەبەرئەوە خۆت‌و خودای پەروەردگارت بڕۆن بۆ جەنگ‌و كوشتار، وا ئێمەش لێرە دانیشتووین:. بەمانای ئەوەیان لەموسا خواستووە، كە بێ هیوابێت لێیان‌و دەست لەهاندانیان هەڵگرێت‌و خۆی بە هەڵنان‌و هاندانیانەوە ماندوو نەكات.\nلەم وتەیەدا بە دوو وشەی (لن)ی هەمیشەیی‌و، (ابداً)ی هەمیشەیی مەبەستی خۆیان دووپات كردۆتەوە.\nبەهەمیشەیی كردنی مەبەستەكەشیان پەیوەستە بە مانەوەی گەلە بەهێزو تواناكەی نێو خاكە پیرۆزەكەوە، چونكە ئەگەر ئەوانی لێ دەرچن، ئەوا جوولەكەكانیش دەچنە ناوی. سووربوونیان لەسەر جەنگ نەكردن‌و دووپاتكردنەوەی ئەو سووربوونەش ئەو ئاماژەیە بەدەستەوە دەدات كە ئەوان خوازیاری شێوازی عەسكەری‌و جیهادی نەبوون‌و، رێگای پیاوەتی‌و سەربەرزی‌و خۆبەختكاری‌و بەهەشتیان ناوێت، بەڵكو رێگای سەرشۆڕی‌و ترسنۆكی‌و لاوازی هەڵدەبژێرن.\nبێگومان ترسنۆكیی جوولەكەو ترس‌و سەرشۆڕییان، ئەو جەنگین‌و جیهادەی لەلا بێزراندوون‌و هانی داون بۆ دانیشتن‌و خۆبەدەستەوە دان.\nهەر ئەم ترسنۆكی‌و ترس‌و لەرزەش، سەرچاوەی دەردو پەتای هەر نەتەوەیەكە، كە رێچكەی ئەم جوولەكانە بگرێتە بەر، چونكە رێگەی كوشتارو جیهادو شەهیدبوون رەت دەكەنەوەو، هۆگری رێگەی سەرشۆڕی‌و لاوازی‌و تەسلیم بوون‌و خۆ فریودان بەوەهم‌و خەیاڵن. ئەم جۆرە نەتەوەیە، وەهمی سەركەوتنی بەسەر دوژمندا لەبواری فشاری ئاشتیانە، یاخود دانوستانی ڕاستەوخۆ، یان ناڕاستەوخۆدا بۆ دروست دەبێت. یان چاوەڕوانی دەرچوونی دوژمنانن لە وڵاتیان‌و، گوایە بەخواستی لەخۆبوردوانەو بەخشندەیەتیی خۆیان لەمەیدان دەكشێنەوە، سەیر لەوەدایە ئەم بۆچوونەی خۆیان بەبەرزترین پلەی هۆشیاری‌و زیرەكی‌و ژیری‌و واقیعی‌و میانڕەوی دادەنێن. ئایا ئەم نەریتە، نەریتی هەندێك عەرەبی ئەم سەردەمە نییە لەشێوازی تێروانینیاندا بۆ ناكۆكییان لەگەڵا جوولەكەو، گێڕانەوەی ئەو خاكەی، كە جوولەكەكان دوای ساڵی (1967) داگیریان كرد؟\nئیدی بەهۆی ئەم روانینە ترسنۆكانەو، ئەو بۆچوونە كورتبڕەو ئەو تێگەیشتنە ساویلكانەیەوە دەبینین، كە كێشەی موسڵمانانی فەڵەستین بەردەوام لەدواكەوتن دایەو، عەرەبەكانیش لەهەموو لایەن‌و مەوقیعێكەوە لەبەرامبەر جوولەكەدا تێشكاوو زەرەرمەندن. خۆ ئەگەر ئەو عەرەبانە رێگەی تریان هەڵبژاردایە، ئەگەر رێگەی جەنگی هێرش بردن‌و تیۆری (ادخلوا علیهم الباب)یان بگرتایەتە بەر، ئەوا بەخێرایی: (كۆتایی پێ‌هێنانی كێشەكە)و (چارەسەری گرفتەكە)و (بەزینی دوژمنان)و (ڕزگاركردنی نیشتمان) بەئەنجام دەگەیشت، هەر ئەم رێگەچارەیە ڕاستەو هیچ رێچكەیەكی دی سوودی نییە، ئایا عەرەبەكان كاری پێ دەكەن؟ ئایا ڕێگەی ڕاست دەگرنەبەر؟ ئایا لە دەرگاوە هەڵمەتیان دەبەنە سەر؟ ئایا ڕزگاركەری وڵاتن؟ ئایا بەسەر جوولەكەدا سەردەكەون؟


شێرزاد شێخانی: نەخشە رێگاكەی یەكێتی بە بەرەواژی. – WTARIKURD\nلەكۆی (8) هەشت ماددەو( 37) بڕگەی نەخشە رێگاكەی یەكێتی، كەبەكۆی دەنگی سەركردایەتی و ئەنجومەنی ناوەندی پەسندكران. پارتی تەنها یەك بڕگەی ئەم نەخشە رێگایەی بەدڵ بووە، ئەویش بڕگەی تایبەت بە مەسەلەی ریفراندۆم كە ئێستا میللەتەكەمانی پێ چەواشەئەكات و بوە بەبنێشتەی خۆشەی سەر زمانی هەمو سەركردەكانی پارتی.\nبەسودفە ئەو برگەیەی باسی ریفراندۆم ئەكات، دوا بڕگەی نەخشە رێگاكەیە، ئەمەش وایكردوە كەوا زەن بكەین برادەرانی پارتی نەخشە رێگاكەیان وەكو هەولێریەكان وتەنەی”بەبەرەواژی”خوێندبێتەوە. واتا لەخوارەوە بۆ سەرەوە، ئەگینا بڕگەكانی پێش ریفراندۆم بەگشتی لەبەرژەوەندی میللەتدایەو چارەسەری كێشە قوڵەكانی ئەمڕۆی نیشتمانەكەمان ئەكات. بەڵام لەوە ئەچێ پارتی زۆر كێشەی لەگەڵ قەیرانەكانی هەرێم و بارودۆخی هاوڵاتیاندا نەبێ. ئەو تەنها كێشەی لەگەڵ كاتدایە، چۆن كارێك بكات زۆرترین كات بخاتە سەر ماوە بەسەرچوەكەی سەرۆكەكەیان لەسەرۆكایەتی هەرێم. ئەو مەسەلەی ریفراندۆمەش باشترین بژاردەیە بۆ بەسەربردنی چەند مانگێكی ترو ئیزافەكردنی بەسەر ماوە بەسەرچوەكەی سەرۆكی هەرێم و، مەشغوڵكردنی خەڵكەكە بەلێژنەكانی ریفراندۆم و هاتوچونیان بۆ بەغداو كۆبوەنەوە لەگەڵ لایەنەكان بەناوی سازدانی زەمیینەی ریفراندۆم كە زۆر بەوازحی كارێكی نامەقبولە لەلایەن ئەمریكاو توركیاو عیراق و دەیان لایەنیتری سیاسی كە جەخت لەسەر یەكپارچەیی خاكی عیراق ئەكەن و دژی هەر مافێكی سەربەخۆیین لەم كاتەدا.\nهەڵبەت بەپێی یاسای نێودەوڵەتی هەر ریفراندۆمێك لەهەر وڵاتێك یا ناوچەیەكی دونیادا رێكبخرێت ئەبێ لەسەر داوای وڵاتەكە خۆی بێت، یانی ناكرێ هەر میللەتێك و كەمینەیەك ویستی دەوڵەتی سەربەخۆی خۆی رابگەیەنێ بچێت بەدەر لەیاسای نێودەوڵەتی ریفراندۆم رێكبخات و دەوڵەتی خۆی رابگەیەنێ. ئەگەر مەسەلەكە بەو شێوەیە بێت كە پارتی باسی ئەكات و هەر كاتێك ویستی لەرقی لایەنێكی سیاسی ریفراندۆمێك ساز بكات. ئەوە مافی شیعەكانی لوبنان و درووزەكانی سوریاو مەسیحییەكانی میسرو بەربەرەكانی جەزایەرو لیبیاو، گاپەرستەكانی هیندستان و كەمە نەتەوەییەكانی زۆربەی وڵاتانی دونیاش ئەم مافەیان ئەبێ. تەنانەت كوردەكانی باكوری كوردستان و رۆژئاواو رۆژهەڵات و كوردانی وڵاتەكانی قەوقازیش ئەو مافەیان هەیە. ئەوسا جیهان بەگشتی توشی فەوزایەكی لەبن نەهات و ئەبێ. نیفاقی سیاسی لەمبارەیەوە هەڵوێستی چەواشەكارانەی پارتیمان بۆ دەرئەخات، كاتێك ئەوان ئامادە نین ئەو مافی بریاردان لەچارەنوس بدەنە ئێزیدیەكانی شەنگال و هێزی عەسكەری ئەنێرنە سەریانو كچ و كۆڕانیان ئەكوژن، كەچی ئەو مافە بە خۆیان رەوا ئەبینن. ئەوان سەرباری ئەو تاوانە گەورەییەی بەسەر ئێزیدیەكانیان هێناو، سەرباری ئەوەی خەڵكی شەنگال بەگشتی ئەوانیان ناوێ، كەچی بەزەبرو زەنگ ئەیانەوێ مافی خۆبەڕێوەبەری ئێزیدییەكان پێشیل بكەن.\nسەیر لەوەدایە هێشتا مەكتەبی سیاسی یەكێتی نەیوێراوە نوسخەیەك لەنەخشە رێگاكەشی تەسلیم بەپارتی بكات، كەچی زۆر بەئاسایی چۆتە ژێرباری فشارەكانی پارتی لەوبارەیەوەو رازی بوە بەشداری لێژنەیەك بكات بۆ قسەكردن لەسەر ریفراندۆم لەگەڵ بەغدا. لەوەیش سەیرتر ئەوەیە كە یەكێتیش وەكو پارتی لەخاڵی كۆتایی نەخشەرێگاكەوە دەستی پێكردوە، هەمو ئەو بڕگەو ماددانەی پەیوەستن بە بەرژەوەندیەكانی میللەت و چارەسەری كێشەكان فەرامۆش كردوە بۆ راگرتنی دڵی پارتی!.\nهەر لەسەرەتاوە من تێبینیم لەسەر ئەو نەخشەرێگایەی یەكێتیدا هەبو، چونكە ئەوكات و ئێستاش پێموایە یەكێتی خاوەن ئەو دەسەڵاتە نیە بتوانێ یەك مادەو بڕگەی ئەم نەخشەیە جێبەجی بكات بەبێ رەزامەندی پارتی. بۆ نمونە یەكێتی چۆن ئەتوانێ پەرلەمان كارا بكاتەوە، یان چارەسەری كێشەی موچەی فەرمانبەران بكات كە خەڵك نانی نەماوە بیخوات، یا شەفافییەت لەنەوتدا كە رۆژانە سەدان هەزار بەرمیلی لێ ئەدزرێ. ئەوەی كە تەرحكراوە هیچ كاریگەرییەكی نیە بەسەر پارتیەوە، بۆیە نەخشەرێگاكەی یەكێتی هەر بەمردوویی لەدایك بوو. پارتی ئێستا حوكمی بەسەر یەكێتیدا گەیشتۆتە رادەیەك ئەو خۆی بریار بدات وەفدی مەكتەبی سیاسییەكەی یەكێتیش كێی تیا بێ، بەم حاڵەشەوە هیچ ئەهەمییەتێك بۆ نەخشەرێگاو دەستپێشەخەرییەكانی یەكێتی و لایەنەكانی تریشی نەهێشتۆتەوە. ئیدی با چاوەڕوانی داهاتو بكەین بزانین پارتی وەكو حیزبی قائید بەرەو كوێمان ئەبات.\nلوقمان مستەفا: ڕێکارە یاسایی یەکانی ڕیفراندۆم.


ڕووانینی دەوڵەت هەمبەر بە فەرهەنگ گۆڕاوە - Mehr News Agency\nAP ١٣٩٨ پووشپەڕ ١٢ ١٩:٥٢\nNews Code 27241\nبە ڕاپۆرتی ئاژانسی هەواڵی مێهر، قوتبەدین سادقی ئەمڕۆ لە پەراوێزی کرانەوەی پارکی ناوداران لە زنجیرە پرۆگرامەکانی کۆنگرەی نێونەتەوەیی ناودارانی کورد، ڕایگەیاند: ئەو کۆنگرە توانیویەتی هەنگاوێکی گەورە لە پێناو نیشان دانی گۆڕانی پێناسەی دەوڵەت لە فەرهەنگ هەڵگرێت.\nڕاشیگەیاند: دەبێ دان بەوەدا بنێین و بە گوێی بەرپرسانی بگەیێنین کە هونەرمەندانێک لە گەلانی دیکە و دوور لە تاران دەژین کە کار و ئایدیای گەورەیان پێیە و ئەو رێگەوە بۆ گەیاندنی زانیارییەکان بە گوێی دەوڵەت زۆر کاریگەرە و ڕێخۆشکەرە بۆ لێکگەیشتنی گەورە.\nنووسەر و دەرهێنەری ناسراوەی بواری شانۆ لە درێژەدا وتی: لە پەنای ئەو پەیوەندیانە، گەل و خەڵکی ئێمەش دەبێ بەو بڕوایە بگەن کە لە پەنای چ بلیمەتانێک دەژین و بەو شێوە بەو خۆباوەرییە گەورەیە بگەن کە ئەوانیش دەتوانن لەو رێگەدا هەنگاو بنێن.\nسادقی بیری هێنایەوە: ئەو دوو پرسە دەبنە هۆی ئەوەی کە ئێمە بتوانین لە هەلومەرجێکی بەرابەردا چالاکیگەلی فەرهەنگی و هونەری لە وڵاتدا ئەنجام بدەین بە متمانەیەکی زیاتر بە خۆ لە گەڵ دەوڵەت لە پێناو گەشەی چالاکییە فەرهەنگییەکان بدوێین.\nناوبراو وتیشی: کەسایەتیگەلێک کە ئەوڕۆ لەو پارکەدا مۆنۆمێنتەکانیان ڕوونوێنی دەکرێ، دەتوانن لە گواستنەوەی فەرهەنگەکان و ناساندنی ناوداران و بلیمەتانی کورد ڕۆڵێکی کارا بگێڕن.\nئەو مامۆستای شانۆکارییە ئاماژەی بەوەش دا: ئەو کەسانە دەتوانن لە کۆمەڵگادا ببنە نمانەیەکی ڕەمزی بۆ کەسانێک کە تا ئێستا ئەو ناودارانەیان نەدەناسی، چونکە کەس بە تەنیایی ناتوانێ تەواو ئەو گەنجانە بناسێت و دەبێ کەسانێکی دیکە ئەوانمان بە باشی پێ بناسێنن.


بەرپرسیارێتی خێزان لەبەرامبەر مناڵەكانیاندا!! – Knwe.org\nسەرەکی » زانست » بەرپرسیارێتی خێزان لەبەرامبەر مناڵەكانیاندا!!\nبەرپرسیارێتی خێزان لەبەرامبەر مناڵەكانیاندا!!\nراژان قوربانی – بۆكان\nیەكێك لە هۆكارەكانی خۆكوژی كچان یان هەڵاتنیان لە ماڵ و پەنابردنیان بە كوڕی خەڵكیی، لە بەرچاونەگراتنیانە لە نێو بنەماڵە، بێ متمانەیی و گرنگی نەدانە پێیان، ئەگەر دایك و باوك فێرببن پشتیوانی لە منداڵەكانی خۆیان بكەن و هەمیشە پەنا و پشتیوانی ئەوان بن هیچ منداڵێك پەنا بۆ پیاوێك نابا و پێویستی بە سۆز و خۆشەویستی كوڕێك نابێ…. بەڵام مخابن ئەوان تەنیا بیر دەكەنەوە بەدابینكردنی پێداویستییە ماددییەكان دەتوانن منداڵەكانی خۆیان خۆشحاڵ بكەن بەڵام هەر مرۆڤێك سەرەڕای پێویستی ماددی، پێویستیشی بە خۆشەویستی و سۆز هەیە و دایك و باوك دەبێ هەمیشە پشتیوانی منداڵەكانیان بن، ئەوان بەرەو ئامانجی گەورە ڕێنوێنی بكەن و هەركات هەستیان كرد، كچەكەیان لە ناوخۆیدایە و چاوەكانی سووڕ هەڵگەڕاوە… بەو نەڵێن كە بۆچی خەمباری یان بۆچی گریاوی، من لە چی كەمم بۆت كردووە كە خۆت خەمبار دەكەی، هەرشتێكت ویستووە بۆتم كڕیوە….. بەڵام ئەو دەیهەوێ لە ئامێزی بگرێ و بڵێت كچەكەم باشی؟ ئەگەر گرفتێكت هەیە دەتوانی پێم بڵێیت من تا بەیانی گوێ لە ڕازو نیازەكانت دەگرم.\nبۆ ئەوەی نەیكاتە بارگرانی لە دڵی خۆیدا و پەنا بۆ كوڕی خەڵكی نەبا و قسەی دڵی بەو نەڵێت و ئەویش كەڵكاژۆی لێ وەربگرێ.\nهەركات كوڕەكەیان خەمبار بوو، پی نەلێن ها وەرە سویچی ماشینەكە بگرە و بڕۆ لەگەڵ هاوڕێیەكانت خولێك لێبدە، باشتر دەبی. ئەویش دەڕوا دەردە دڵ لەگەڵ هاوڕێیەكانی دەكا، ئەوانیش پیدەڵێن وەرە سیگاریەك یان كەمێ ماددەی سڕكەر بكێشە تا ماوەیەك هەموو شتێكت لە بیر ئەچێ. كوڕەكەیش لەبەر ئەوەی كە هەر لە منداڵییەوە فێرت كردووە كە كوڕ نابێ بگری، لەبەر ئەوەی ئەو پیاوە و پیاوەكان ناگرین… ئەویش ناچار دەبێ سیگارەكە قەبووڵ بكا و گیرۆدە بێ….\nئێستا كورێكی گیرۆدە بە ماددەی سڕكەر هەر كارێك كە پێی خۆشە لەگەڵ كچی خەڵكی دەیكا و تەنانەت هێندێكجار كچەكە لەگەڵ كوڕدا هەڵدێن، لەبەرچی؟؟ لەبەر ئەوەی بنەماڵەی زانیویانە خۆشەویستی هەیە، ناچار دەبێ لەگەڵ وەها پیاوێك بچێتە نێو ژیانەوە.. كەسێك كە كاتێك مادەەی سڕكەر بەكاردێنێ جیاوازی نێوان ژن و دایكی خۆی نازانێ.\nئێستا ئەم ژیانە هەر تا ماوەیەك بەردەوام دەبێ لەبەر ئەوەی كە هیچ كەسێك ناتوانێ لەگەڵ وەها مرۆڤێك هەڵبكا. كچەكە دەچێ بە بنەماڵەی دەڵێت، مێردەكەم گیرۆدەی ماددەی سڕكەرە، دەمەوێ جیا ببمەوە، ئەوەندە لۆمەی دەكەن و دەڵێن ژنێك كە جیاببێتەوە چیدیكە كەسێك ئامادە نییە لەگەڵی ژیان پێك بێنێ، تۆ بە جیابوونەوە ئابڕووی بنەماڵەمان دەبەی، بەشێك لە ژنان دەتوانن خۆڕاگری بكەن یان لەبەر منداڵ یان لەبەر بێ پەنایی، هێندێكیش خۆیان دەكوژن لەبەر ئەوەی كە ناتوانن وەها ژیانێك درێژە بدەن و یان دەچێتەوە بۆ لای مێردەكەی و خیانەتی پێدەكا….\nلە كۆتاییدا بە ڕای من، گریانەكانی كچ و شەو تا بەیانی نەخەوتن و سیگاری بوونی كوڕو كەڵكاژۆ وەرگرتن لە كچی خەڵكی، هێندێكیان پێوەندی بە بنەماڵەكانەوە هەیە.بۆیە هەمیشە ئاگاداری بنەماڵەی خۆتان بن و چرای بنەماڵە هەمیشە گەرم و پڕ لە سۆز رابگرن.\nیەكێ لەگرفتەكانی دیكەی بنەماڵەكان سێكسە كەبووەتە كەمایەتی ژیانی زۆر كەس تەنانەت ئازیزتر لە هاوسەر و منداڵ. پیاو كە لە ژنەكەی ماندوو دەبێ خۆ بە سەڵت دەناسێنێ تا بتوانێ لە كچ و ژنانی دیكە نیزیك ببێتەوە، ژنەكەیشی لەبەر ئەوەی ئاگاداری گەنكاریەكانی مێردەكەیەتی بۆ هێوەركردنەوەی خۆی دەچێ لەگەڵ كەسانێك دەخەوێ كە نیوەی تەمەنی ئەویشیان نییە.\nتەنیا بۆ پرسیارە كە ئەو منداڵانەی بەهۆی ئەم گەنكارییەوە دێنە دونیا چ تاوانێكیان كردووە. بە ڕای من ئەگەر ژن و مێرد بتوانن لەیەكتر تێبگەن ئیتر پێویست بە خیانەت و درۆ ناكات. هەر ئەوەندەی ژن دەبێ تێبگات، پیاویش دەبێ تێبگات. هەر بەو ڕێژەیە كە ژن هەبوونی دەوێ، پیاویش متمانەی دەوێ. هەر بەو ڕێژەیە كە دەبێ خۆ بە قوربانی ڕووخساری بێ ئارایشی ژن بكەی، دەبێ فیدای ماندووبوونەكانی پیاویش بی. هەر بەو ڕێژەیە كە دەبێ خۆڕاگر بی لە هەمبەر بێ تاقەتیەكانی ژنان، دەبێ لە وەڕەسی پیاوانیش تێبگەی. بە كورتی پیاو و ژنی بۆ نییە، كە گەیشتی بە خاڵی « ئێمە» بوون وا باشە بۆی فیدكاری بكەی و تێبگەێنیت كە كەس وەك ئەو لێی تێناگات. بەمشێوەیە هەم پێوەندییەكان پاقژ دەبن و هەمیش بنەماڵە بەختەوەر دەبێ و شتێك بە ناوی جیابوونەوە نامێنێ تاكوو منداڵەكان لە دایك یان باوكیان جیا بكاتەوە و نەبوونی سۆز وابكات كە ژیانیان هەر وا تێپەڕێت.\nمن لە پێكهێنانی ژیانی هاوبەش دەترسم، دەترسم لەوەی كە وەك دایكم و كچەكانی دیكە پەشیمان ببمەوە، دەترسم لەوەی كە نەڕێگەی بەرەو پێشم هەبێ و نە ڕێگەی گەڕانەوە لە ساردی هاوسەرەكەم… دەترسم لە نەبوونی سۆزی و لەوەی كە هەموو تەمەن و جوانیم لە پێناو پیاوێكدا بێ بەڵام دیسان منی قەبووڵ نەبێ، من دەترسم… دەترسم لە خیانەت لە پاسۆردی موبایلی هاوسەرەكەم كە خێرا خێرا دەیگۆڕێ، دەترسم لە شەڕ و هات و هاوار…. لە شوێنی شینبوونەوەی ژێر چاوم و لە گەرمی زللەی هاوسەرم لە سەر ڕووخسارم دەترسم…. راستیتان بووێت لە خانووی تاریك و بێدەنگ و لەوەی كەهیچ كات هەموومان پێكەوە لە تەنیشت یەكتردا نەبین و لە ژووری جیا جیا دەترسم….. من لە تەنیایی دەترسم، دەترسم بۆ منداڵەكانم، ئەو منداڵانەی كە لە ماڵەوە خۆیان دوور دەگرن، ئەو منداڵانەی كە دەبێ تاوانی ژیانێكی هاوبەشی هەڵەی من و باوكیان بدەنەوە، منداڵانێك كە خەفەتی ژیانی دەوروبەری خۆیان دەخۆن دەمترسێنێ. دەترسم لە ئەو… لە ناوی كە لە ناسنامەی مندایە، من دەترسم كە خۆیشم ببمە پەند بۆ كەسانی دیكە، دەترسم ئازارێك بە ئازارەكانی دایكم زیاد بكەم.\nهەر بەڕاست زۆر دەترسم ڕۆژێك بە خۆم بڵێم، بریا ژنی فڵان كەس بوومایە و من بێزارم لەم بریا بریا…. من تەنیا دەترسم… دەترسم لە سووتان و قەبووڵكردن…. دەترسم… و هیچشم پێ ناكرێ….. تەنیا دەتوانم بڵێم خوا بكا كەمتر بترسم.


حەسۆ کەندی - ویکیپیدیا، ئینسایکڵۆپیدیای ئازاد\nHesokendî - حسوکندی - Hasu Kandi\nپۆتانەکان: 37°23′15.5″N 45°03′04.5″E / 37.387639°N 45.051250°E / 37.387639; 45.051250پۆتانەکان: 37°23′15.5″N 45°03′04.5″E / 37.387639°N 45.051250°E / 37.387639; 45.051250\n١٬٣٤٦ مەتر (٤٬٤١٦ پێ)\nحەسۆ کەندی گوندێکە، کەوتووەتە گوندەواری بەراندێز، ناوچەی ناوەندی شارستانی ورمێ، شارستانی ورمێ، پارێزگای ورمێ، ڕۆژھەڵاتی کوردستان، ئێران.\nحەسۆ کەندی ھاوسنوورە لەگەڵ ئەم گوندانە:\nلە باشوورەوە لەگەڵ گوندی حەسار.\nلە ڕۆژھەڵاتەوە لەگەڵ گوندی دزێ فەتحی.\nلە ڕۆژاواوە لەگەڵ گوندی جافریان.\nبە پێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم گوندە (٢٠٦) کەس و (٤٣) خێزان بووە.\nوەرگیراو لە «https://ckb.wikipedia.org/w/index.php?title=حەسۆ_کەندی&oldid=796637»\nئەم پەڕەیە دواجار لە ١١:٤٣ی ١٣ی حوزەیرانی ٢٠٢١ نوێ کراوەتەوە.


ئیتلاعاتی سپای پاسداران چالاکێکی مەدەنیی دەسبەسەر کرد\n16:46 - 14 بەفرانبار 2719\nئاژانسی کوردپا: ڕێکخراوی ئیتلاعاتی سپای پاسداران لە مەریوان، چالاکێکی مەدەنیی خەڵکی ئەو شارەی دەسبەسەر کرد.\nبەپێی ڕاپۆرتی گەیشتوو بە ئاژانسی هەواڵدەریی کوردپا، ڕۆژی شەممە، ١٤ی بەفرانبار، "ئارام فەتحی"، چالاکی مەدەنیی خەڵکی مەریوان، لەلایەن ڕێکخراوی ئیتلاعاتی سپای پاسدارانەوە، دەسبەسەر و بۆ شوێنێکی نادیار ڕاگوێزرا.\nهێزە ئیتلاعاتییەکان بەبێ بەڵگەی یاسایی ئەو چالاکە مەدەنییە کوردەیان دەسبەسەر کردووە.\nمانگی خەزەڵوەری ئەمساڵ، ئەو چالاکە مەدەنییە لە پەیوەندی لەگەڵ بڵاوکردنەوەی هەواڵێکی منداڵ ئازاری، لەلایەن پۆلیس فەتاوە بانگهێشت کرا.\nهەروەها ڕێکەوتی ١١ی خەزەڵوەری ئەمساڵ، ئیدارەی پاسپۆرتی سنە بەو چالاکەیان ڕاگەیاندووە کە "ممنوع‌الخروج" کراوە.\nپاسپۆرتی ئەو چالاکە مەدەنییە کوردە ڕێکەوتی ١١ی خاکەلێوەی ئەمساڵ، لەلایەن ئیدارەی پاسپۆرتەوە ڕاگیرا.


راستی ئەو نووسراوەی بەناوی عومەری سەید عەلی بڵاوكراوەتەوە\n8366 جار خوێندراوه‌ته‌وه\nنووسراوێك لەتۆڕە كۆمەڵایەتییەكان‌و تەنانەت، بەشێك لەمیدیاكانیش بڵاوكراوەتەوە، ئەوەش بەناوی عومەری سەید عەلی رێكخەری گشتی بزووتنەوەی گۆڕان.\nنووسراوەكە واژووی عومەری سەید عەلی رێكخەری گۆڕانی لەسەرەو بەپێی نووسراوەكە، داوای لەفراكسیۆنەكانی گۆڕان لەپەرلەمانەكان‌و ئەنجوومەنە خۆجێییەكان كراوە، كە هیچ لێدوانێك نەدەن لەدژی مەسرور بارزانی كاندیدی پارتی دیموكرات بۆ پێكهێنانی حكومەتی هەرێم.\nلەبارەی راستی‌و دروستی ئەو نووسراوە، شارپرێس پەیوەندی بەعەلی حەمەساڵح سەرۆكی فراكسیۆنی گۆڕان لەپەرلەمانی كوردستان كردو لەلێدوانێك وتی: "بەدڵنیایی ئەو نووسراوە ساختەیەو هیچ راستییەكی تێدا نییە".\nعەلی حەمەساڵح وتیشی: "ئەندامانی پەرلەمانی گۆڕان‌و تەنانەت بزووتنەوەكەش دیدی خۆیان بۆ حكومڕانی هەیەو لەو چوارچێوەیەشدا بەدواداچوونی خۆیان دەكەن‌و بەردەوامیش دەبن لەرەخنەگرتن لەكارە خراپەكانی حكومەت".\nسەرۆكی فراكسیۆنی گۆڕان لەبارەی هۆكاری بڵاوكردنەوەی ئەو جۆرە نووسراوانە، وتی: ئاساییە لەكاتی هەڵمەتەكانی هەڵبژاردن‌و گفتوگۆكانی پێكهێنانی حكومەت، "ئەو جۆرە نووسراوانە بڵاودەكرێتەوە، بۆ ئەوەی خەڵكی چەواشەبكرێت".\nرۆژی 3ی ئەم مانگە پارتی دیموكرات مەسرور بارزانی ئەندامی مەكتەبی سیاسی حیزبەكەی بۆ پێكهێنانی حكومەتی نوێ كاندید كرد، كە بڕیارە بەم نزیكانە دەست بەگفتوگۆی پێكهێنانی حكومەت بكرێت.


پارتی رەتیكردووەتەوە گفتوگۆی لەسەر بكات\nیەكێتی داوای پۆستی راوێژكاری ئەنجوومەنی ئاسایش دەكات\n2580 جار خوێندراوه‌ته‌وه\nیەكێتی نیشتمانی داوای پۆستی راوێژكاری ئەنجوومەنی ئاسایشی هەرێمی كوردستانی كردووەو پارتی دیموكراتیش رەتیكردووەتەوە، گفتوگۆ لەسەر ئەو پۆستە بكات.\nبەپێی ئەو زامیارییانەی لەسەرچاوەیەكی ئاگادار دەست شارپرێس كەوتووە، لەدواین گفتوگۆكانی نێوان شاندی پارتی‌و یەكێتی ، بەرپرسانی یەكێتی داوای پۆستی راوێژكاری ئەنجوومەنی ئاسایشی هەرێم-یان كردووە.\nهەر بەپێی زانیارییەكان، ئەو داواكارییەی یەكێتی دوای ئەوە بووە، كە داوای پۆستی وەزارەتی ناوخۆیان كردووەو پارتی رازی نەبووە ئەو پۆستە بدات بەو حیزبە، بۆیە لەبەرانبەردا جەختیان كردووەتەوە، وەزارەتی ناوخۆ بەرانبەر پۆستی راوێژكاری ئەنجوومەنی ئاسایشەو دەبێت ئەو پۆستە وەربگرن.\nزانیارییەكان باس لەوەش دەكەن، كە بەرپرسانی پارتی داواكەی یەكێتی-یان رەتكردووەتەوەو رایانگەیاندووە، كە ئەوان لەئەنجوومەنی ئاسایش پۆستی بەرێوەبەری گشتی ئاسایشی هەرێم-یان هەیەو دەتوانن ئەو پۆستە وەربگرنەوە لەكانبینەی داهاتوو.\nئەمە لەكاتێكدایە، پارتی‌و یەكێتی لە 4ی ئەم مانگە لەسەر پێكهێنانی حكومەت رێكەوتن، بەڵام دابەشكردنی پۆستەكان كێشەی بۆ دروست كردوون‌و بەو هۆیەشەوە پێكهێنانی حكومەت دواكەوتووە.\nهەروەها زانیارییەكانی شارپرێس باس لەوەش دەكەن، كە یەكێتی لەبەرانبەر ئەوەی داوای پۆستی وەزارەتی سامانەسروشییەكانی كردووەو پارتی رەتیكردووەتەوە گفتوگۆی لەسەر بكات، داوای پۆستی بەرپرسی فەرمانگەی پەیوەندییەكانی دەرەوەشی كردووە، بەڵام پارتی ئەوەشی رەتكردووەتەوە.


مێژوی ئەمڕۆ 4/9 - بنکەی روناکبیریی گەلاوێژ :: Gelawej\nمێژوی ئەمڕۆ 4/9\nمێژوی ئەمڕۆ Sep 4, 2020\n- لە رۆژى 4/9/1768 ئه‌لفیکونت دو چاتوبریان (François-René de Chateaubriand)، شاعیر و رۆماننوس و نوسەرى فه‌ره‌نسی له‌پاریس لە شارى سان مالۆ لە بەریتانیا لە دایکبووە، لە رۆژى 4/7/1848 لە تەمەنى (79) ساڵى لە شارى پاریس کۆچى دوایى کردووە.\n- لە رۆژى 4/9/1824 ئەنتۆن برۆکنر (Anton Bruckner)، موزیسیانى نەمساوى لە شارى لینز لە دایکبووە، لە رۆژى 11/10/1898 لە تەمەنى (72) ساڵى لە شارى فینا کۆچى دوایى کردووە.\n- لە رۆژى 4/9/1896 ئه‌نتۆنین ئه‌رتو (Antonin Artaud)، شاعیر و ئه‌کته‌ر و دەرهێنەر و نوسەری فه‌ره‌نسی لە شارى مرسلیا لە دایکبووە، لە رۆژى 4/3/1948 لە تەمەنى (52) ساڵى بە نەخۆشى شێرپەنجە لە شارى پاریس کۆچى دوایى کردووە.\n- لە رۆژى 4/9/1908 ریچار رایت (Richard Wright)، چیرۆکنووس و شاعیر و رۆماننوس و نوسەر ئەمەریکى لە شارى روکسى ویلایەتى میسیسبى ئەمەریکا لە دایکبووە، لە رۆژى 28/11/1960 لە تەمەنى (52) ساڵى بە جەڵتەى دڵ لە شارى پاریس کۆچى دوایى کردووە، یەکێکە لە چیرۆکنووسە ڕەشپێستە بەتوانایانەی ئەمریکا کەبەرهەمەکانی تەرخان کردوە بۆ پیشاندانی ئەو ژیانە سەخت و نالەبارى هاوڕەگەزە پێستڕەشەکانی ئەمەریکا، کە لەژێر سایەی سیستم و نەریتێی سپی پێستە ڕەگەزپەرستە توندڕەوەکاندا بەسەریان دەبرد، بەتایبەت لەهەرێمەکانی خوارووی ئەو وڵاتە (دالاس، ئۆکلاهۆما، میسیسیپی، ئەلەباما، کارۆلاینا وئەرکەنساس)، لەبەر گرنگى و بایەخى چیرۆکەکانى چەند چیرۆکێکى بۆ سەر زمانى کوردى وەرگێردراون.\n- لە رۆژى 4/9/1934 ئیدوارد هیل (Edward Hill)، گۆرانیبێژی روسی لە شارى سمولینسک بلە دایکبووە، لە رۆژى 4/6/2012 لە تەمەنى (77) ساڵى بە جەڵتەى مێشک لەش ارى سانت بتروسبۆرگ کۆچى دوایى کردووە.\n- لە رۆژى 4/9/1975 مارک رونسون (Mark Ronson)، موزیسیانى ئینگلیزی لە شارى لەندەن لە دایکبووە.\n- لە رۆژى 4/9/1979 ئەحمەد ئیراج، ئه‌کته‌ری کوێتی لە کوێت لە دایکبووە، لە ساڵى 1995 بەشدارى لە کارى هونەریدا کردووە.\n- لە رۆژى 4/9/1979 نادین ئەلراسی، ژنه ئه‌کته‌ری لوبنانی لە گوندى رحبەى شارى لوبنانى باکور لە دایکبووە، لە ساڵى 1999 بەشدارى لە کارى هونەریدا کردووە.\n- لە رۆژى 4/9/1982 ئیبراهیم سه‌عفان، ئه‌کته‌ری میسری لە تەمەنى (58) ساڵى بە نەخۆشى دڵ لە شارى عەجمان لە ئیمارات کۆچى دوایى کردووە، لە رۆژى 13/9/1924 لە شارى قاهیرە لە دایکبووە.\n- لە رۆژى 4/9/1983 منه فزالی، ژنه ئه‌کته‌ری میسری لە شارى قاهیرە لە دایکبووە، لە ساڵى 2002 بەشدارى لە کارى هونەریدا کردووە.\n- لە رۆژى 4/9/2010 محیەددین ئەلباد، نیگارکێش و شێوەکاری میسری لە تەمەنى (70) ساڵى کۆچى دوایى کردووە، لە رۆژى 25/3/1940 لە دایکبووە.


ئازادی کاتیی دوو هاووڵاتیی کورد بە دانانی بارمتە تا کاتی بەڕێوەچوونی دادگا\n20:29 - 27 رێبەندان 2718\nئاژانسی کوردپا: دوو هاووڵاتیی کوردی خەڵکی شاری پیرانشار بە دانانی وەسیقە بە شێوەی کاتیی ئازاد کران.\nبەپێی هەواڵی گەیشتوو بە ئاژانسی هەواڵدەریی کوردپا، ڕۆژی پێنجشەممە ٢٥ی ڕێبەندان، هاووڵاتییەکی کورد بە ناوی \_"ڕزگار محەممەدی\_" بە بارمتەی ٧٠ میلیۆنی تا کاتی بەڕێوەچوونی دادگا بە شێوەی کاتی ئازاد کرا.\nئەم هاووڵاتییە کوردە ڕۆژی دووشەممە ٨ی ڕێبەندان لە بەخشی لاجانی شاری پیرانشار و لە نزیک شاری گردکشانه، لە لایەن هێزە ئیتلاعاتییەکانەوە، بە تۆمەتی \_"هاوکاری لەگەڵ یەکێك لە حیزبە کوردییەکانی ئۆپۆزیسیۆنی حکوومەتی ئێران\_" دەسبەسەر کرا.\nهاوکات لەگەڵ ئازادی کاتیی ئەم هاووڵاتییە، هاووڵاتییەکی دیکەی کورد بە ناوی \_"عادڵ قادری\_" تەمەن ٢٧ ساڵ کوڕی ڕەسووڵ خەڵکی \_"پەسوێ\_" سەر بە شاری پیرانشار بە شێوەی کاتیی ئازاد کراوە.\nئەم هاووڵاتییە ڕۆژی چوارشەممە ٣ی ڕێبەندان بە تۆمەتی \_"هاوکاری لەگەڵ یەکێک لە حیزبە کوردییەکانی ئۆپۆزیسیۆنی حکوومەتی ئێران\_" لە لایەن هێزە ئیتلاعاتییەکانەوە دەسبەسەر کرا.


کۆنسێرتەکەی ھانی و فرمێسک ھەڵوەشایەوە\nدوای ئەوەی ھەمو ئامادەکاریەک کرا بۆ ئەنجامدانی کۆنسێرتەکەی ھانی و فرمێسک کە بڕیاربو ئێوارەی ئەمڕۆ بەڕێوەبچێت، چەند ساتێک پێش ئەنجامدانی کۆنسێرتەکە لەکاتی دیاریکراوی خۆی، ھەڵوەشایەوە.\nبە پێی سەرچاوەکان ئەو کۆمپانیایەی ئەرکی جێبەجێکردنی کۆنسێرتەکەی گرتبوە ئەستۆ، لەگەڵ ھانی و فرمێسک وا رێککەوتبو کە پێش دەستپێکردنی کۆنسێرتەکە پارەی بلیتەکان بدات بە ھەردو ھونەرمەندی ناوبراو، بەڵام کۆمپانیای جێبەجێکار لەدوا ساتدا شوێنی کۆنسێرتەکەی جێھێشتوە.\nدوابەدوای ئەو روداوە ھەردو خانمە ھونەرمەند ھانی و فرمێسک لە تۆڕی کۆمەڵایەتی ئینستاگرام رونکردنەوەیان دەربارەی ھەڵوەشانەوەی کۆنسێرتەکە بڵاوکردەوە و داوای لێبوردنیان لە ھەوادارەکانیان کرد.\nھەروەھا رایانگەیاند "کە لەبەر ئەنجامدانی ئەم کۆنسێرتە لە دەرەوەی وڵات گەڕاینەوە، خۆمان ئامادەکرد بۆ ئەوەی بە دڵخۆشیەوە کۆنسێرت پێشکەشی ھەوادارەکانمان بکەین، بەڵام لەکۆتا ساتدا رونبوەوە کە چی رویدا، بێ ویستی ئێمە ئەم روداوە رویدا".\nلەگەڵ ئەوەی زیاتر لە ھەزار و 200 بلیت فرۆشرابو، لە سەرجەم شارەکانی کوردستانەوە ھەوادارەکان ئامادەبون لە بەردەم ھۆڵی کۆنسێرتەکە بەڵام بەھۆی دیارنەمانی پارەی بلیتەکان کۆنسێرتەکە ھەڵوەشایەوە، بڕیارە ھەردو خانمە ھونەرمەند داوای یاسایی دژی ئەو کۆمپانیایە و بەرپرسی ئەو کارە تۆماربکەن.\nئه‌م بابه‌ته 12209 جار خوێنراوه‌ته‌وه


جهانگیری: داهاتی نەوتمان لە سەد ملیارەوە گەیشتووەتە هەشت ملیار – RojNews.News\nجهانگیری: داهاتی نەوتمان لە سەد ملیارەوە گەیشتووەتە هەشت ملیار\n22/06/2020 - 11:21:36 am\nیەكشەممە, 14 يون 2020 – 09:34 ڕۆژنیوز – ناوەندی هەواڵەکان\nئسحاق جهانگیری جێگری سەرۆک کۆماری ئێران، دوێنێ لە مەراسیمی ناساندنی سەرۆکی نوێ دامەزراوەی شەهیدانی حکومەتی ئێران، قسەیکرد و دانی بە کەمبوونەوەی داهاتەکانی ئێراندا نا.\nجهانگیری ڕایگەیاند: ئێمە وڵاتێک بووین، لە ساڵێکدا زیاتر لە ١٠٠ ملیار دۆلار داهاتی نەوتمان هەبوو، بەڵام کۆی گشتی داهاتی نەوتمان لە ساڵی پار هەشت ملیارد دۆلار بووە و ئەمە کاریگەری داناوە لەسەر هەموو جومگەکانی بودجەی حکومەت.\nلە بەردەوامی قسەکانیدا جهانگیری ئەمریکا بە هۆکاری ئەم قەیرانە ئابورییە دەزانێت و دەڵێت: ئەمریکییەکان ئاستتەنگی بۆ دەوڵەتی ئێران دروست دەکەن، ئەوان هەوڵیاندا ئابوری ئێران هەڵوەشێننەوە، بەڵام نەگەیشتن بە ئامانجی خۆیان، ئێران لەسەر پێی ماوەتەوە و گەشە دەکات.\nجهانگیری هەرچەند دەڵێت ئێران لەسەر پێی خۆی ماوە دەشڵێت: ژیانی خەڵک ڕووبەڕووی دژواری بووەتەوە و بە کێشەوە دەژین، ئێمە لەوە تێدەگەین.\nلە ڕۆژانی ڕابردووشدا حەسەن ڕۆحانی سەرۆک کۆماری ئێران ڕایگەیاند: لە کاتی گەڕانەوەی گەمارۆکانەوە، ساڵانە ٥٠ ملیار دۆلار، واتا دوو بەرابەری بودجەی ساڵی پارمان، داهاتەکانمان کەمیکردووە.\nجێگای ئاماژەیە بەپێی ئامارەکانی ئێران، ئەو وڵاتە پێش گەڕانەوەی گەمارۆکان، ڕۆژانە نزیکەی دوو ملیۆن و ٨٠٠ هەزار بەرمیل نەوتی دەفرۆشت، بەڵام دوای ڕاگەیاندنی سزاکانی ئەمریکا، بەپێی دانپێدانانی کاربەدەستانی ئێران، ڕۆژانە نزیکەی ٢٠٠ هەزار بەرمیل نەوت دەفرۆشن.\nڕێکخراوێکی چینی: پێویستە بۆ شەڕێکی بەربڵاو لەگەڵ ئەمریکا ئامادەبین


شەریف هەژاری : ئایا میللەت ئەمەی لە بیرە ؟ . – WTARIKURD\nشەریف هەژاری : ئایا میللەت ئەمەی لە بیرە ؟ .\nئەگەر دەسەڵاتی حیزبۆکراتی کوردی ، دوو مووچەی بەسەر یەکەوە دا و خەڵکیش بە لێشاو نەچوونە سەر سندووقەکانی دەنگدان و لە دەنگداندا یەکتریان خوێنین نەکرد لە سەر ئەم حیزبانە!! ئەوا ئیتر بزانن کە کورد پێی ناوەتە قۆناغیی هوشیاربوونەوە و ئەگەری ڕزگاری هەر چوار پارچەکە بەگشتیی نزیکە .\nخۆ ئەگەر بە دوو مووچەی نزیکە کاتی دەنگدان ، ئەم خەڵکە فریویان خواردەوە !! ئەوا ئیتر قسە نامێنێت بۆ وتن !! و گەلێک ئاوهابێت ئەستەمە گەندەڵ حوکمی نەکا و سێ بەشیشی هەر لە ژێر دەستی داگیرکەرە دڕندەکاندا نەمێێنێتەوە .\nپێموایە : مرۆڤ پێش ئەوەی ڕەخنە لە بەرامبەرەکەی بگرێت ، وا باشترە کەموکورتییەکانی خۆی چارەسەر بکات .\nئێمەی کوردیش پێش ئەوەی هەموو تۆمەتێک بخەینە پاڵ داگیرکەرە دڕندەکان ، وا باشتر و مەنتیقیترە کە بزانین : ئەمانە لە کوێ و بەچی بوونە خاوەن سەرمایەی کوردستان ؟ ، بێ گوومان میللەتیش بەرپرسیارێتیی لەسەر شانە ، چونکە گەر میللەت بۆ دەنگدان داخیان بکات ئەوا نە ئەمانە پێی فێر ئەبنەوە و نە داگیرکەرانیش زەمینەیان بۆ ساز ئەبێتەوە کە بە ئاسانیی دزە بکەنەوە ناو مانەوە .\nئەم میللەتە ئەبیننەوە کە بە هۆڕێنی ئۆتۆمبێل و شەڕە چەقۆ و شەڕە پەڕۆ و فیشەکباران چییان بۆ دەکەنەوە !! جاشەکانی خۆرهەڵاتی کوردستان دەبینینەوە کە ئایندەیان چۆن دەبێت !! جاشەکانی باکوری کوردستان دەبینینەوە کە داهاتوویان چۆن دەبێت ، ئێستاش وەختە هەندێ لە جاشەکانی حافیز و بەشار ئەسەد لە حوکمڕانی خۆرئاوای کوردستانیشا ئەبینین .\nبێ گوومان هەرگیز – هەرگیز – هەرگیز – میللەتی زیندوو بێ تۆڵە ئەمانەی بەسەردا تێ پەڕ نابێت و نەتەوەی زیندوو کەسانێک ئەکەنە ڕێبەریان کە نەتەوەپەروەریی و کرداری دڵسۆزیی ڕێبەرەکە بۆ نیشتیمان لە پێش بەرژەوەندییە ” خودیی و بنەماڵەیی و ناوچەیی و عەشیرەتی”یەکانییەوە دابنێت .\nدڵشـاد شـێخان : ئیجە ، گۆڕستانێ بۆ تەرمى ئەم حکومەتە .\nلاوک کونجرینی : بزوتنەوەی گۆڕان بەتای پارتی و یەکێتی تاوانبارە ، گەر قبوڵی گەڕانەوە بۆ حکومەت بکات .


دیاریی سەما و مەرگ\nدیاریی مینە جێ ماوەكان پاش شەڕی ئێران و عێراق\nشەڕی نابەرابەر لەگەڵ مینە پووچەڵ نەكراوەكان، ململانێیەكی نائارام لە ئەزموونێك تاڵ، تاڵتر لە تاڵ، لە خشتەی ژیانی سنوورنشینانی یادگاری شەڕ. گرمەی تەقینەوەی مینە جێ ماوەكان، وەك نێزەیەك ئاسۆی خۆر دەبڕێ و گەڵایەكی ڕەش لە ڕاستییەكی تاڵ و خوێناوی هەڵدەوەرێنێ. ئایا كەس چیرۆكی ژیانی پڕئازاری خەڵكی كوردستان و كەمینی مینە مەرگاوییەكان بیستووە بۆ شرۆڤە؟ بەڵام فەلسەفەی ئەم دەردە، كۆتایی پووچەڵی ئەرك و شەرمی حاكمان وێنا دەكات. بەڕاستی ئازاری تەقینەوەی مینە چێنراوەكان هەموو كات خامۆش و لە كەمیندا بۆ خەڵكی كوردستان، برینێكی سارێژ نەبووی لەشی خەڵكانی ئەم دەڤەرەیە. برینێك لە بەركەوتنی دەردێك كە هەر وێمان كەوتووە و وێمان دەكەوێتەوە. مناڵێك كە وەسەر مین دەپەڕێت و سەمای ئەنجامە پڕراو و هەلاهەلا بووی خۆی لە ئاسمانی تەمگرتووی دووكەڵ دەبینێت، لێكدانەوەی بۆ ژیان چ دیمەنێكی لەم ژیانە دەبێت؟ دواڕۆژەكانی، هاواری وردبوونی بێ دەنگی هیواكانی دەبیستێت و بەردەوام لە گوێی دا دەزرینگێتەوە. وا وێ دەچێ مینە چێنراوەكان خاك و كاتیان لە پاوان گرتووە بۆ ناڵەی بینەرانی سەمای لەشیان لە ژەهری جامی شەوكەران! دەپێم بڵێ كە چۆن ڕیشە و دەمارەكانی ژیان هاوار دەكات وڵاتەكەم بریندارە. ئێستا بیبیستەوە ئەی ملهوڕی داگیركە دڵ پڕ لە قین، گەڵای منداڵە هەڵوەریوەكانی هێرشی تاڵ و خوێن لە سەر ئەم سەرزەمینە، لەوپەڕی دواڕۆژ بە هەزاران لق و پۆپەوە وەك قوقنووس باڵ لێك دەدەن و دەفڕن...\nهەروا كە دەزانین، ئێران یەكێك لە ناوەندە گەورەكانی قوربانیانی مینە لە جیهاندا. بە تێپەڕبوونی نزیك بە ٣٠ ساڵ پاش كۆتای هاتنی شەڕی ئێران و عێراق، سنوورەكانی ئەم وڵاتە هەروا بە مین ڕێژكراوی ماوەتەوە و لە ماوەی ئەم ٣٠ ساڵەدا ڕۆژانە خەساری گیان و ماڵی بەر دانیشتوانی ئەو ناوچانە دەكەوێت. لە ١٦١ وڵاتی جیهان، ئێران لە پلەی ٣٦ی ئەو وڵاتانەدایە كە پەیماننامەی بەكارنەهێنانی مینە چێنراوەكانی واژۆ نەكردووە. لە ئێستادا بە پێی ئامارەكان ١٧ میلیون مینی پووچەڵ نەكراوە لە سنوورەكانی ئێران بوونیان هەیە و ڕژیمی كۆماری ئیسلامیش تا ئێستا سەرەڕای پانتایی بەرینی زەوییە مێن ڕێژكراوەكان (٤٢٠٠٠ میتری دووجا لە ناوچەكانی ڕۆژئاوای ئێران - كوردستان) بەم كۆنوانسیۆنە (ئەتاوا) پەیوەست نەبووە. بە پێی مادەی ٤ تا ٧ی ئەم پەیماننامەیە وڵاتانی ئەندام بەرپرس و پابەندن بە چاندن، دروستكردن و دێپۆ (ئەنبار) كردنی هەموو جۆرەكانی مین.\nبە لەبەرچاوگرتنی یاسا نێونەتەوەییەكان و ڕەخنەی ڕێكخراوەكانی پێوەندی دار و دامەزراوە مافی مرۆییەكان بۆ بەكار نەهێنانی مینی چێنراو لە دەورووبەری زەوییە كشت و كاڵییەكان، گوند و شارە سنوورییەكان، حكومەتی ئێران لە چاندن و بەكارهێنانی ئەو مینانە بەردەوامە. لەم بوارەدا، كۆبوونەوەی ٢٨ـەمی ئەنجوومەنی ئاسایشی ڕێكخراوی نەتەوە یەكگرتووەكان كە بە پێشنیهادی هەندێك لە وڵاتانی جیهان بەڕێوە چووە، لێكۆڵینەوە و چاودێری دەورەیی پێشێل كارییەكانی كەڵك وەرگرتن لە مینە چێنراوەكانی خستۆتە ئەجێندای كاری خۆیەوە، ئێرانیش لەو بارەیەوە بەڵێنی پاكسازی جیددی و كەڵك وەرنەگرتنی لەو جۆرە مینانەی داوە بەڵام لەمبارەیەوە تاكوو ئێستا ڕژیمی ئێران هیچ خاڵ، هەنگاو و جووڵەیەكی پوزەتیڤ و ئەرێنی لەم بوارەدا نەناوە و تەواو بەرامبەر بەم پرسە گرنگە كەمتەرخەمە. هەروەها ڕێكار و یاسا نێونەتەوەییەكانی پەیوەست بە بەكارنەهێنانی مینە چێنراوەكان لە ڕوانگەی ڕژیمی كۆماری ئیسلامییەوە هاكەزایی و بە ئەنقەست لە جێ بەجێ كردنی ئەو یاسایانە خۆی بواردووە.\nئەمە لە كاتێكدایە كە قوربانیانی مین و بنەماڵەكانیان لە هیچ چەشنە یارمەتی و دەرمان و قەرەبووكردنەوەیەك بێ بەشن و هیچ دامەزراوەیەكی دەوڵەتی ڕاستەوخۆ بەرپرسیارییەتی ئەوانی وەئەستۆ نەگرتووە. خاڵی جێی داخ لەو پەیوەندەدا ئەوەیە كە هیچ دۆسییەیەك لەوبارەیەوە لە دەزگای دادوەری و دادگاكانی ئێران بۆ بەدواداچوونی بنەماڵەی قوربانیان مین بوونی نییە و ئیزنی ئەو بەدواداچوونە بە بنەماڵەكانیان نادرێت. تەنانەت ئەو بابەت لەگەڵ یاسا ناكارامەكانی مەجلیسیش ناتەبایە. هەروەها چین و توێژە جیاوازەكانی كۆمەڵگای مەدەنیش و توێژی بەرینی دانیشتوانی ناوچە سنوورییەكان و لەوانە خەڵكی كوردستان و وەرزێرانی كورد و بنەماڵەكانیان (ژنان و منداڵەكانیان) و چینی كرێكار و ... ڕاستەوخۆ و ناڕاستەوخۆ گیرۆدەی كێشە مینە چێنراوەكان لەو ناوچانەن. بۆ وێنە دەیان منداڵ و گەورە ساڵ لە كاتی كاری كشتوكاڵی و باغداری و لەوەڕاندنی مەڕ و ماڵات، بە هۆی نەبوونی هێما و نیشانەكانی وەبیرهێنەروە بە بوونی مین لە ناوچەكانیان، فێركردن و وشیاری دروست لە كاتی ڕووبەڕوو بوونەوە لەگەڵ مینە پووچەڵ نەكراوەكان ڕۆژانە تووشی ڕووداوی تەقینەوەی مین دەبن و زۆر جارانیش گیانیان لە دەست دەدەن و یان لانی كەم ئەگەر نەبێتە هۆی گیان لە دەست دانیان، بە لە دەست دانی لاق و دەست و چاو و یان یەكێك لە ئەندامانی لەشیان، كەم ئەندام دەبن و خەساری گەورەی قەرەبوو نەكراوەیان لێ دەكەوێت. كاریگەرییە دەروونییەكان ئەم ڕووداوانە لە سەر ژنان و منداڵان تا ساڵانێك ساڵ هەروا لە سەر ڕۆحیان دەمێنێتەوە.\nوەرزی بەهار و بەدوای باران و شۆڕدنەوەی زەوی مینەكان دەردەكەون و یان خود لەگەڵ خورەی ئاوەكان بەرەو شار و گوندەكان دەڕۆن ئەمەش خۆی كێشە و گرفتی جیددی بۆ شارۆمەندان و گوندنشیان دەخوڵقێنێت و ئەمەش سەرباری هەموو كێشە و گرفتەكانی خەڵكی ئەو ناوچانە زیاد دەبێت. بارینی باران لە وەرزی بەهار لەگەڵ ئەوەی كە هیوای بووژاندنەوەی ژیان دەبێت، زەنگێكی مەترسیدارە بۆ ئەو نەهامەتییە كە بەرۆكیان پێ دەگرێت. بیرمان نەچۆتەوە كە ساڵی ڕابردوو كریكارەكانی شارەداری مەهاباد لە كاتی كۆكردنەوەی زبڵ و خاك و خۆڵ و ئەنجامی كارەكانیان گیانیان لە دەست دا.\nناوەندی لەناوبردنی مینی ئێران سەر بە وەزارەت بەرگری كۆماری ئیسلامی، بەرپرسایەتی پاكسازی و سەرپەرشتی ڕاگواستنی ئەو مینانەی لە لایەن هێزە ئینتزامی و سەربازییەكان و باقی ناوەندەكانی پێوەندی داری لە ئەستۆیە. ئەم پرسە بە هۆی زاڵ بوونی بۆچوونی بەرپرسانی سیاسی و زەختی دامەزراوە ئەمنییەكان و لە سەروو هەموویانەوە وەزارەتی ئیتلاعات نەخراوەتە بواری جێ بەجێ كردنەوە. تەقینەوە یەك لە دوای یەكەكانی هەر ڕۆژەی مینە چێنراوەكان لەو ناوچانە و بە تایبەتی لە دێهلۆران، قەسری شیرین، مەریوان، ورمێ، سنە، سەردەشت، پیرانشار، مەهاباد و بانە و... دەرخەری پاك نەبوونەوەی دروست و زانستییانە و كەمتەرخەمی دامەزراوە و ئۆرگانە پێوەندی دارەكان ڕژیم و سەرەنجام تاوانی گەورە بەرپرسانی ئەم ڕژیمەیە. خاڵی جێی سەرنج لێرەدا ئەوەیە كە تەنانەت ئەو دام و دەزگایانە بۆ فریوكاری ڕای گشتی ئاماری كوژراوەكان و قوربانیانی مینە پووچەڵ نەكراوەكان بە ڕاگەیاندن ناكرێن.\nتا ئەو كاتەی ساڵی ڕابردووی زایینی (٢٠١٦) زیاتر لە ٧٦ كەس لە شارۆمەندانی ئێرانی لە دوو بەشی سەربازی و مەدەنی بوونە قوربانی مین كە بە پێی ئامارەكان زیاتر لە ٩٠٪ قوربانییەكان خەڵك ئاسایی و سڤیل و بە تایبەتی كۆڵبەران بوون. هەروەها كۆكردنەوە و لەناوبردنی دروستی مین و گولە تۆپەكانی پووچەڵ نەكراوە لە كوردستان و هەندێك لە ناوچەكانی خوزستان بۆتە مایەی ترس و نیگەرانی دانیشتوانی ئەو ناوچانە. شارۆمەندانی ناوچە سنوورییەكان و پیس بوو بە مین، چەندین جار لەوبارەیەوە دەستیان داوەتە گردبوونەوەی ناڕەزایەتی، بەڵام تاكوو ئێستا هیچ هەوڵ و بەرنامەیەكی گونجاو بۆ پاكسازی ئەو ناوچانە نەخراوەتە ئەجێندای كاری بەرپرسانی ڕژیمی كۆماری ئیسلامی. بەرپرسایەتییەك كە ڕاستەوخۆ لە ئەستۆی دەوڵەت و دامەزراوەكانیەتی. ئاشكرایە كاربەدەستانی دەوڵەتی و حكومەت لە هەر دۆخێك دا لە بەرامبەر بە قوربانیانی مین لە هەر ناوچەیەك بەرپرسیارن.\nبە پێی ستاندارد و ئەجێندا جیهانییەكان، كاربەدەستانی خۆجێی و ئوستانی بەرپرسن بەر لە كۆتایی هاتنی پرۆسەی پاكسازی ناوچە مین ڕێژكراوەكان و ڕادەست كردنەوەیان بە خەڵك، دەبێت ئەو زەوی و زارانە تا ساڵەها لە ژێر چاودێری ئەوان دا بێت و دڵنیایی ببخشنە دانیشتوانی ئەو ناوچانە. پاشان بە شارۆمەندان و ڕێبوارانی ئەو دەڤەرە ڕابگەیەنن كە ئەو ناوچانە بۆ ژیان و كار و هات و چۆ دەبێت یان نا؟! بەداخەوە ئەم ڕێكارانە لە هیچ شوێنێك ڕەچاو نەكراوە و پاش ڕوودانی كارەساتی مینیش كاربەدەستان ئامادە نین ناوچە پیسبووەكان بە مین دەست نیشان و هێمای وشیاركردنەوە بەكار بێنن. بە وتەی زوربەی قوربانیانی مین نەبوونی هێمای وشیاركردنەوەی ستاندارد بۆ ئەو ناوچانە بوونی نییە. ئەو كۆڵبەرانەی كە بە هۆی دۆخی داڕماوی ئابووری و سەختی دەستەبەر كردنی بژیوی ژیان بە ناچار پەنا دەبەنە بەر ئەم كارە نامرۆڤانەیە و ناچاریشن لەو ناوچانەوە هات و چۆ بكەن لە زومرەی قوربانیانی ئەم دیارەییە ڕەشەی پاشماوەی شەڕن. ئەو كۆڵبەرانە ئەگەر لە سەختی ڕێگا و لە ژێر هەرس و یان بە تەقەی ڕاستەوخۆی هێزەكانی ڕژیمی كۆماری ئیسلامی گیانیان لە دەست نەدەن و كەم ئەندام نەبن، ئەوا دێوەزمەی مین هەر دەم لە كەمینیان دایە و دەیانكات بە داوی خۆیەوە.\nلە ئێستاشدا بە لەبەرچاوگرتنی خاڵە ئاماژە پێدراوەكانی سەرەوە و هۆشداری ڕێكخراوە پەیوەندیدارەكان و ڕێكخراوە مافی مرۆییەكان، جێی پرسیارە كە بۆچی دەسەڵات و حكومەتی كۆماری ئیسلامی و كاربەدەستانی ئەم پرسە گرنگە پاش كۆتایی هاتنی نزیك بە ٣ دەیە شەڕ، لە ناوچە سنوورییەكان و بە تایبەتی كوردستان هیچ هەوڵێكی جیددی بۆ ڕەواندنەوەی ئەو مەترسییە شاراوەیە ئەنجام نەدراوە؟! و لە هەندێك شوێن بە ئەنقەست خۆیان دەستیان داوەتە چاندنی ئەو مینانە؟ گومان لەوەدا نییە كە لە ڕوانینی ئەمنییەتی سیاسی كاربەدەستانی ڕژیمەوە بەرامبەر بە كوردستان سەرچاوە دەگرێت.\nسەرچاوەی ئامارەكان: ناوەندی هەواڵنێری ئاسۆی ڕۆژهەڵات، ئامارە ڕاگەیەنراوەكانی دەوڵەت، ویكی پێدیا، هرانا.


"گەنجانی موسوڵمان دەنگ بە بەرەی چەپ دەدەن" - Radio Sweden Kurdish - رادیۆی سوید Radyoya Swêdê | Sveriges Radio\nوێنە: شاهۆ موانی.\n"گەنجانی موسوڵمان دەنگ بە بەرەی چەپ دەدەن"\nڕاپۆرتەکە لە دەنگدەرانی گەڕەکە بەڕاوێزەکانەوە سەرچاوەی گرتووە\nبڵاو کرایه‌وه onsdag 5 april 2017 kl 16.31\nئەمڕۆ سیمنیارێک لەسەر شێوازی دەنگدانی گەنجانی موسڵمان لەلایەن تیمبرۆ وە بەڕێوەچوو. لەو سیمنارەدا ڕاپۆرتێکی نوێ پێشکەش کرا.\nتیمبرۆ، بنکەی لێکۆڵینەوە و کارتێکردنی ڕای گشتییە وە بنکەیەکی سەربەخۆیە. نووسەری ڕاپۆرتەکە ئالێن مووسێندێڤیچە و لە ڕاپۆرتەکەیدا باس لەوە دەکات کە گەنجانی موسوڵمان لە کاتی هەڵبژاردنەکاندا دەنگ بە بەرەی ڕاست نادەن و بەرەی چەپیان پێ باشترە.\nجێی تیشک خستنەسەرە کە هەتاوەکو ئێستا هیچ پشکنین و لێکۆڵینەوەیەک لە ڕوانگەی دەنگدەرە موسوڵمانەکانەوە کە دەنگ بە چی بەرەیەک دەدەن ئەنجام نەدراوە،لەبەر ئەوەی یاسا ڕێگە بەو کارە نادات و تۆمارکردنی بیروڕای تاکەکەس لە سویددا قەدەغەیە. ڕاپۆرتەکەی ئالێن مووسێندێڤیچ لە دەنگدان لە گەڕەکە پەراوێزەکاندا سەرچاوەی گرتووە و دڵێت.\nلە گەڕەکە پەڕاوێزەکاندا زۆربەی ڕێژەی دانیشتوانی موسوڵمانان و لەوانیش زۆربەیان دەنگ بە پارتەکانی بەرەی چەپ دەدەن. لە هەمان کاتدا پارتەکانی بەرەی سوور و سەوزەکان کە بەرەی چەپن زیاتر لە ڕوانگەی ئەو پرسانەی کە تایبەتە بە موسوڵمانانی سوید کراوەن. لەو ڕوانگەیەشەوە ئاشکرا بووە نوێنەرایەتیان لە نێو ئەو بەرەیەدا زیاد دەکات بەراورد بە بەرەی ڕاستەکان.\nئالێن مووسێندێڤیچ لە درێژەی وتەکانیدا باسی لەوەش کرد کە زیاتر لە ٥٠٠ هەزار موسوڵمان لە سویددا بوونیان هەیە و ئەمەش گرووپێکی گرنگ لە ڕوانگەی دەنگدەرەوە کە دەبێت بەرەی ڕاستەکان بۆ زیاد کردنی دەنگەکانیان بایەخیان پێ بدەن.\nدەتوانیت گوێبیستی درێژەی بابەتەکە بیت!


كارامه‌ییه‌كانی ژیان (7) و كۆتایی – ده‌روونناسی\nكارامه‌ییه‌كانی ژیان (7) و كۆتایی\nكارامه‌یی په‌يوه‌ندى كردن\nئا؛ دانا سه‌لام/ ب. رێكخراوی رێنمایی\nدروستكردنی په‌یوه‌ندییه رۆژانه‌ییه‌كان له ژیانماندا.\nهه‌ڵكردن له‌گه‌ڵ ململانێكان كه له‌نێوان مرۆڤه‌كاندا رووده‌دات.\nلێزانی و كارزانی له دروستكردنی په‌یوه‌ندییه كۆمه‌ڵایه‌تییه‌كان به‌شێوه‌یه‌كی چالاكانه.\nمرۆڤ بوونه‌وه‌رێكی كۆمه‌ڵایه‌تییه ناتوانێ به‌ته‌نیا بژیت، بۆیه پێویستی به‌كه‌سانی تر هه‌یه و پێویسته په‌یوه‌ندی نوێ دروست بكات.\nهه‌ندێ له توێژینه‌وه‌كان ئاماژه به‌وه‌ده‌كه‌ن كه سه‌ركه‌وتنی كه‌سه‌كان له ژیاندا به‌ڕێژه‌ی له (75%) بۆ په‌یوه‌ندییه‌كان ده‌گه‌ڕێته‌وه، ته‌نیا له (15%)ـی بۆ لایه‌نی زانینی و معریفی ده‌گه‌ڕێـته‌وه.\nپه‌یوه‌ندییه‌كی ئه‌رێنی یارمه‌تیده‌رێكی زۆر باشی زیاد كردنی به‌رهه‌مه‌كانه له‌و ژینگانه‌ی تۆ تێیدایی.\nدروستكردنی په‌یوه‌ندییه كۆمه‌ڵایه‌تییه سه‌ركه‌وتووه‌كان یارمه‌تیده‌رێكی زۆرباشه كه ئێمه له رووی ده‌روونییه‌وه هه‌ست به رازیی بوون بكه‌ین، هه‌روه‌ها ده‌بێـته هۆی زیاتر كردنی ئاستی متمانه به‌خۆبوون.\nبه‌شێوه‌یه‌كی ڕێزدارانه مامه‌ڵه له‌گه‌ڵ هه‌موو كه‌س بكه.\nكاتێك له‌گه‌ڵ كه‌سێك مامه‌ڵه ده‌كه‌یت وا بكه كه هه‌ست بكات كه تۆ گرنگی پێده‌ده‌یت كه ناوی ده‌هێنێ یان سیفاتێكی باشی ده‌ده‌یته پاڵ، یانیش هه‌ندێ شتی باشی له‌سه‌ر باس ده‌كه‌یت.\nله‌كاتی مامه‌ڵه‌كانت له‌گه‌ڵ كه‌سه‌كان ته‌نیا ته‌ركیز له‌سه‌ر باشییه‌كان بكه، ته‌ركیز له‌سه‌ر په‌یوه‌ندییه‌كه‌ت بكه‌وه نه‌وه‌ك له‌سه‌ر كه‌سایه‌تیه‌كه‌ی.\nبه‌ها بۆ كه‌سه‌كان دابنێ و بارودۆخه بچوكه‌كان مه‌كه به كێشه.\nپه‌یوه‌ندییه‌كان له‌سه‌ر بنه‌مایی (تۆ بڕاوه و من بڕاوه) دروست بكه، خاڵی هاوبه‌ش بدۆزه‌وه، به‌دوای ئه‌و شتانه‌دا بگه‌ڕێ كه سوود به‌تۆ و ئه‌و و كه‌سانی تر ده‌گه‌ینێ.\nئاستی گرنگی پێدانی خۆت بۆ كه‌سه‌كه ده‌رببڕه، هه‌وڵبده له‌سه‌ری بدوێی.\nفێره هونه‌ری گوێگرتن ببه، له قسه پێبڕین دوور بكه‌وه، له‌گه‌ڵیدا به و ته‌ركیز بكه، بزانه چی ده‌ڵێت لێی تێبگه.\nهه‌وڵبده به ناڕاسته‌وخۆی هه‌ڵه‌كانی بۆ راست بكه‌یته‌وه، هاوكاری بكه، له شێوازی هێرش بردن دووربكه‌وه، ئاگادار به هه‌ست و ویستی ره‌خنه‌گرتن به‌سه‌رتدا زاڵ نه‌بێت.\nواز له رابردوو بهێنه، هه‌وڵبده كار له‌سه‌ر ئێستاتان بكه‌یت، كۆنه كا به با مه‌كه‌وه، چونكه ئه‌مه ده‌بێته هۆی دروستبوونی ره‌ق و ناره‌حه‌تی له‌نێوانتاندا.\nباشییه‌كانی بۆ بگێڕه‌وه یان بۆی باسبكه‌وه، به‌ڵام به‌بێ زیاده ڕۆیی و ماكیاژ كردن.\nداوای چاكه و باشی بۆ بكه له هه‌موو كاروبارێكیدا.\nكۆنتڕؤڵی هه‌ڵچوونه‌كانت بكه، رێگا به هه‌ڵه‌شه‌یی مه‌ده.\nئه‌گه‌ر هه‌ڵه‌یه‌كت هه‌بوو دان به‌هه‌ڵه‌كه‌تدا بنێ، هه‌وڵمه‌ده مافی پێشێل بكه‌یت و بڕیار له‌سه‌ر هه‌ڵه بده‌یت.\nبه هه‌ڵچوونه‌كانی ڕابردووت مامه‌ڵه مه‌كه، دووباره ده‌رفه‌ت بده خۆت و به‌رامبه‌ر بۆ ئه‌وه‌ی بتوانن سه‌ر له‌نوێ په‌یوه‌ندییه‌كی نه‌رێنی دروست بكه‌نه‌وه.\nئه‌و ئه‌زموون و شاره‌زایی و كارامه‌ییانه‌ی كه هه‌ته و ده‌زانی بۆ ئه‌وان ده‌گه‌نجێ باسی بكه.\nقسه‌كردن و بیروڕاكانت با هه‌میشه ئه‌رێنی بێت له‌سه‌ر كه‌سانی تر، له ره‌خنه‌گرتنی زۆر له‌كه‌سانی تر دووربكه‌وه، چونكه ئه‌مه ده‌بێته هۆی له‌ناو بردنی په‌یوه‌ندییه‌كانت.\nله‌كاتی هه‌بوونی كه‌سانی تر له‌نێوانتاندا له‌سه‌ر ده‌رخستنی رووه باشه‌كان سوور به، هه‌وڵمه‌ده نه‌هێنییه‌كان باس بكه‌ی.\nبه‌رده‌وام و به‌بێ زیاده‌ڕۆیی، هه‌روه‌ها له شوێنی خۆیدا به‌بێ كه‌مته‌رخه‌می ئه‌م وشانه به‌كاربهێنه (سوپاس، ببوره، به‌یارمه‌تیت، زۆرباشه، خۆشحاڵبووم…). له به‌كارهێنانی ئه‌م وشانه ده‌ستكراوه و زار كراوه به. چونكه كاریگه‌ر گه‌وره‌یان هه‌یه.\nهاوسۆزبه، واته هه‌ست و سۆزه‌كانی خۆت به گوێره‌ی بارودۆخه‌كان بۆ كه‌سه‌كان ده‌رببڕه، به‌ڵام به‌گوێره‌ی پێویست و له سنوری خۆی به‌بێ زیاده‌ڕۆیی.\nله‌سه‌ر به‌ڵێن و په‌یمانه‌كانت سوربه كه پێیت داوه، هه‌وڵبده به‌ڵێن و په‌یمانێك به كه‌سه‌كان بده‌یت كه له‌سنوری ده‌سه‌ڵات و تواناتدا بێت.\nله چه‌له‌حانێ و شه‌ڕه ده‌مه دووربكه‌وه، ئه‌مه ته‌نیا په‌یوه‌ندییه‌كان كاڵده‌كاته‌وه، هیچ سوودێكی نییه.\nبه‌رده‌وام گه‌شبین به و زه‌رده‌خه‌نت له‌سه‌ر لێوان بێ، ئه‌مه‌ت له‌بیر بێت كه هاوڕێكه‌ت ئه‌جری له‌سه‌ر تۆ هه‌یه.\nله قسه ره‌ق و دڵ برینداره‌كانت دوور بكه‌وه.\nنه‌رم و له‌سه‌رخۆبه، وه‌ك خۆتبه، له نواندن دووربكه‌وه، كار به‌م یاسایه بكه كه تۆ خۆتی نه‌وه‌ك كه‌سی تر.\nهاوكاری هاوڕێكانت بكه، گیانی هاوكاری خۆشی ده‌به‌خشێ. به‌ڵام ئاگاداربه كه وه‌ك مه‌شه‌خۆ له‌سه‌رت نه‌ژین.\nفاكته‌ره‌كانی به‌شدار له‌دروستكردنی په‌یوه‌ندی\nهه‌روه‌ها پسپۆڕانی ئه‌و بواره سێ فاكته‌ریان دیاری كردووه كه كاريگه‌رى راسته‌وخۆیان هه‌یه له‌سه‌ر كه‌سى به‌رامبه‌ر، ئه‌گه‌ر به دروستى به‌كاریانبهێنی ئه‌وا كاريگه‌رييه‌كى باشى ده‌بێت له‌سه‌ر تاك، وا ده‌كات په‌يوه‌ندیيه‌كه باش بێت، به‌ڵام ئه‌گه‌ر نه‌توانى په‌يوه‌ندييه‌كى تووندوتۆڵ له نێوان ئه‌م سێ فاكته‌ره دروست بكه‌ى ره‌نگه ئه‌نجامى په‌يوه‌ندييه‌كه له‌گه‌ڵ كه‌سى به‌رامبه‌ر خوازراو نه‌بێت. فاكته‌ره‌كانيش ئه‌مانه‌ن:\nله‌ڕوانگه‌ى وشه‌كانه‌وه: خودى ئه‌م وشانه‌ى له‌كاتى گفتوگۆكه‌دا ده‌ريده‌بڕين كاريگه‌رييه‌كه‌ى 7%ـه، وشه‌كان هيچ مانایه‌كيان نيه، به‌ڵكو ئێمه خۆمان مانايان پێده‌ده‌ين.\nله‌ڕوانگه‌ى ده‌نگه‌وه: تۆنى ده‌نگ و شێوازى ده‌ربڕينى وشه‌كان كاريگه‌رييه‌كه‌ى ده‌گاته 38%, ئه‌مه‌ش رێژه‌يه‌كى به‌رزه بۆيه پێويسته ئه‌و تۆنه ده‌نگه‌ى به‌كاريان ده‌هێنين له‌گه‌ڵ وشه‌كان و ماناكه‌يان بێته‌وه، ته‌واوكه‌رى يه‌كترى بن و دژ به‌يه‌ك نه‌بن، وه‌ك وشه‌ى (خۆشه‌ويستى) ئه‌و تۆنه ده‌نگيه‌ى كه ده‌بێت له‌گه‌ڵى به‌كاربێت، ده‌بێ تۆنێكى نه‌رم و له‌سه‌رخۆ و خاو بێت، نه‌ك تۆنێكى ره‌ق و زه‌بر و سارد وسر، ئه‌گه‌رنا ئه‌م وشه‌يه ئه‌و مانا جوانه‌ی خۆى له ده‌ستده‌دات. به‌ڵام بۆ تۆنى ده‌نگى وشه‌ى (شه‌ر يان دڕك)ده‌بێت پێچه‌وانه‌ى سه‌ره‌وه‌بێت.\nله‌ڕوانگه‌ى بينينه‌وه: ئه‌م خاڵه زۆرترين كاريگه‌رى هه‌يه له‌سه‌ر كه‌سى به‌رامبه‌ر، كه ده‌گاته 55%، كاريگه‌رى له‌هه‌ر دوو خاڵه‌كه‌ى تر زياتره، ئه‌مه‌ش بۆ ئه‌وه ده‌گه‌ڕێته‌وه به‌ڕاستى زمانى جه‌سته هه‌ڵچوون و گوزارشته‌كانى ده‌موچاو كاريگه‌رى به‌رزيان هه‌يه (رابێنز، 2006)\nمحمد حسين، افرام، 2009، نه‌خۆشيه ده‌رونيه‌كان، نشر احسان، ئيران/ تاران، چ1.\nالريماوي، محمد عوده، والاخرون، 2008، علم النفس عام، چ3، دار المسيره، عمان/ الاردن.\nقه‌ره‌چه‌تانى، كريم شريف، 2009،سايكۆلۆژياى گه‌شه، چاپخانه‌ى په‌يوه‌ند، كوردستان/ سلێمانى،چ1.\nقه‌ره‌چه‌تانى، كريم شريف، 2007، سايكۆلۆژيايى گشتى، چ2، چاپخانه‌ى حاجى هاشم، هه‌ولێر.\nڕابێنز، ئه‌نتۆنيۆ، 2006،به‌ره‌و كامه‌رانى، چاپخانه‌ى گه‌نج، سلێمانى، چ1، و/ هه‌ژار جوانرۆيى.\nفه‌قێ، ابراهيم، 2006، پرَۆگرامى زمانه‌وانى ده‌مارگيرى و هونه‌رى په‌يوه‌ندى بێ سنور NLP، چاپخانه‌ى گه‌نج، سلێمانى، چ1، و/ كه‌مال على.\nخليل، معين، 2007، كۆمه‌ڵناسى خێزان، چاپخانه‌ى خانێ، دهۆك،چ1، و/ ئارام ئه‌مين جلال.\nناسرى، محمد، 2012، به‌رگرى و به‌ره‌نگارى خووگرتوويى له مادده هۆشبه‌ره‌كان، چ1، چ شهاب هه‌ولێر.\nناسرى، محمد، 2008، چه‌ند وانه‌و سميناره‌كى، زانكۆى كۆيه.\nرێكخراوى كۆمه‌له‌ى گه‌شه‌پێدانى خه‌لكPDAى نه‌رويجى،2007، وۆركشۆپ و سميناره‌كانى .\nچه‌ند سايتێكى ئه‌نته‌رنێت؛ وه‌ك (org/Arabic lifeskills، wellteens.net، wpvcchool.com و alukah.net/social).


ئەم خۆراکانە دەبنە جێگرەوەی گۆشت بۆ مرۆڤ\nهەر کاتێک مرۆڤ ڕوودەکاتە بازاڕ و مارکێتەکان، پێدەچێت خۆراک لە پێشەوەی لیستی پێداویستییەکانی بێت، بە تایبەت ئەو خۆراکانەش کە بەسەرچاوەی پرۆتین دادەنرێن بۆ جەستەی مرۆڤ.\nلە ئێستادا بەشیک لە مرۆڤەکان دەیانەوێت لە بری خواردنی گۆشت، بە دوای سەرچاوەی جێگرەوەی پرۆتیندا بگەڕێن بۆ ئەوەی ببێتە جێگرەوە بۆ گۆشت، کە مرۆڤ و حەزێکی زۆری لەسەریەتی و بە سەرچاوەی سەرەکی پرۆتنیش دادەنرێت.\nناوەندی تەندروستی چاودێریکردنی تەندروستی لە ویلایەتی کلڤیدلاند لە ئەمریکا ئاماژە بەوە دەکات، منداڵان پێویستی زۆریان بە پرۆتینە بۆ ئەوەی جەستەیان گەشەی تەواو بکات، بۆ گەورەش پێویستییەکی سەرەکییە، بۆ پارێزگاریکردن لە شانەکانی لەش و چارەسەرکردن و بنیاتنانەوەی ماسولکەکان و کەمکردنەوەی کێش.\nهەر کاتێکیش بیر لە پرۆتین دەکرێتەوە، دەستبەجی خەیاڵ بۆ لای گۆشت دەچێت، بۆیە خواردنی گۆشت رەنگە گونجاو نەبێت بۆ سیستمی خۆراکی کەسەکان بە تایبەت رووەکییەکان، بۆیە پسپۆڕانی خۆراک ئامۆژگاری مرۆڤ دەکەن لە بری گۆشت دەتوانێت چەند خۆراکێک بخوات وەک جێگرەوەی پرۆتین لە گرنترینیان.\nبە تایبەت خواردنی فاسۆلیا، کە دەوڵەمەندە بە مادە ڕیشاڵییەکان و بە سەرچاوەیەکی سەرەکی و بەهێزی پرۆتین دادەنرێت، بەشێوەیەک نیو کوپ فاسۆلیای لێنراو یەکسانە بە نزیکەی ٣٠ گرام لە کۆشت.\nبە سەرچاوەیەکی سەرەکی پرۆتین و خاڵی لە ڕۆنە زیانبەخشەکان دادەنرێت، بەهۆی بوونی سەرچاوەی سەرەکی لە مادە کانزاییەکانی دژە هەوکردن و پرۆتین، سودەکانی لە ژمارە نایەت.\nماسی سەلەمۆن بە سەرچاوەیەکی سەرەکی ڕۆنی ئۆمیکا ٣ داەنریت، کە مرۆڤ دووردەخاتەوە لە تووشبوون بە نۆرە دڵە و جەڵتەی مێشک.\nجگە لەوەش سەرچاوەیەکی دەوڵەمەندە بە پرۆتین، بەشێوەیەک هەر ٩٠ گرام لە گۆشتی ماسی سەلەمۆن بڕی ١٧ گرام پرۆتینی تێدایە.\nهێلکە بە سەرچاوەیەکی گرنکی پرۆتین دادەنرێت، بەشێوەیەک بەهۆی کەمی کالۆری و نزمی مادەی کاربۆهێدراتەوە، وەک سەرچاوەیەکی سروشتی بەهێزی پرۆتین هەژمار دەکرێت.\nخواردنی هەر هێلکەیەک بڕی ٦ بۆ ٨ گرام پرۆتین و ٧٠ کالۆری بۆ جەستەی مرۆڤ دابین دەکات.\nئەگەر تۆ یەکێکیت لەوانەی حوز بە خواردنی بەرهەمەکانی سپیایی دەکەیت، زۆر پشت مەبەستە بە خواردنی پەنیرەکان، بەهۆی ئەوەی بڕێکی زۆر لە چەوریە تێرەکانی تێدایە، بەڵکو خواردنی ماست باشترین و تەندروسترین سەرچاوەی پرۆتینە بۆ جەستە.\nهەر ١٨٠ گرم لە ماست، بڕی ١٥ گرم پرۆتینی تێدایە، جگە لەوەی دەوڵەمەندە بەو بەکتریایانەی کە سودێکی ئێجگار گەورەیان هەیە بۆ گەدەی مرۆڤ.\nلە هەمان کاتدا ماستی سروشتی بە سەرچاوەیەکی دەوڵەمەندی کالیسۆم و ڤیتامین دی دادەنرێت.


فرمێسکێک بۆ دوێنێ شه‌وی هه‌ولێر، هه‌ولێری پڕ له تاوان\nTuesday, 07.28.2009, 12:00\nکاتژمێری 3 ی شه‌وه ده‌باره ئاسا چاوه‌کانم له‌نێو ولاتی به‌فر و دره‌خت و هه‌وایه‌کی سازگاری ئه‌مشه‌و له گه‌ره‌کێکی پایته‌خته‌که‌ی سوێد ناچێته خه‌و ، به له‌ش لێره‌م و به بیریش له پیره هه‌ولێرم، له ناو تاوانێکی تردا تواومه‌ته‌وه، ئه‌و تاوانانه‌ی که چه‌ته ره‌نگ زه‌رد و سه‌وزه‌کان، به‌رده‌وام ده‌یکه‌ن و را مده‌چله‌کێنێت و 18 ساڵه‌ی تاوانی ئه‌م شاره  له تیرۆر و ته‌قه‌کردن، له خۆپیشانده‌ران و شه‌ره ناوخۆیه‌کان و تۆپبارانی قه‌ڵا و تیرۆری حاجی له‌قله‌قه‌که‌ی مزگه‌وتی ناو ده‌لاخانه وه‌ک فلیم به‌یادم دێته‌وه.\nقه‌ت خه‌فه‌تم نه‌بووه به‌ئاستی ئه‌مشه هو. 10 ساڵه له به‌جێم هێشتووه، هێنده‌ی ئه‌مشه‌و فرمێسکم بۆ نه‌ڕشتی، چونکه سه‌رباری ئه‌وه‌ی سلێمانی ده‌سته خوشکتم بینی، چۆن یادی سه‌رکه‌وتنی هه‌لبژاردنی ده‌کرده‌وه، تۆش بۆ چاوترساندن، که‌وتنه گولله باران کردنت و پۆلێک له خه‌ڵکی شاریان به‌ره‌و گۆڕستان و نه‌خۆشخانه برد. ئاخر ده‌زانم باش ده‌زانم، ئه‌م تاوانه‌ش وه‌ک ده‌یان تاوانی کوشتنی به‌تاک و کۆیه‌کانی ترت، له‌م ڕۆژگاره، تاوانبارانی به‌ره‌و دادگا نابردرێن. به‌ڵێ ئه‌مشه‌ویش وه‌ک سه‌دان شه‌وی تر ده‌یان و سه‌دان مال چرپه و قیژوهۆڕی دایک و خوشک و مناڵی قوربانیانی شاره‌که‌م له ده‌یان گه‌ره‌کی وه‌ک نه‌ورۆز و مه‌نتکاوه سه‌یداوه .... به‌رو دنیایه‌ک جلی ره‌ش له‌به‌رکردنی چه‌ند ساڵه بردرانه‌وه.\nئاخر لای هه‌مو حزبه‌کان هۆیهایه‌ک له باره‌گا و چوونه ژووره‌وه‌ی هێزێکی زێره‌ڤانی گرنگتره، له خوێنی چه‌ندین شه‌هیدی سڤێل و بریندارد، ته‌نانه‌ت نێچیرڤان بارزانیش، ئه‌و هه‌سته‌ی نه‌بوو بلێت پرسه‌و سه‌رخۆشی له بنه‌ماڵه‌ی شه‌هیده‌کان ده‌که‌ین . ده‌زانی پیره هه‌ولێر تۆ چه‌نده بێ حیزب و سه‌رۆکی.\nتۆیه‌ک هه‌مو کات له پشت ئازاره‌کانی دیاربه‌کر و مه‌هاباد وقامیشلی بویت ، گه‌رچی چه‌ندین جار، کچ و منال و لاوانی شار له‌گه‌ڵ گه‌ریلاکانی پکک، له‌به‌ره‌ده‌م باره‌گای ئاسایش خه‌لتانی خوێنی ده‌کران. تۆیه‌ک له‌یه‌که‌م چرکه‌دا زانیت ک ه‌شه‌ری ناوخۆ هه‌ڵگیرسا، هه‌وڵت دا پێشی بگری، که‌چی له‌به‌رده‌م کۆتری سه‌لام، 2 شه‌هید و 14 بریندارت دا. ئاخر هه‌ر خۆت تێده‌گه‌یشتی، ئه‌م شه‌ره  ده‌گاته ناو کۆچه و کۆلانه‌کانت و دنیایه‌ک کچ و کورت، به‌ره‌و قه‌برستانه‌کانی پیرداود و کارگه‌ی قیر ده‌بات. به‌ڵێ تۆیه‌ک 18 ساڵه و  به‌ر‌ده‌وام تۆ کراوتو قوربانی و ململانیی جۆتێ حیزبی بنه‌ماله، که پیویسته به‌رپرسه‌کانی ده‌سه‌ڵات له‌سه‌ر تۆ به‌ره‌و دادگا ببردرێن.\nپیره هه‌ولێر له بیرته سه‌رباری ئه‌وه‌ی دوو فه‌یله‌ق سه‌رباز و دنیایه‌ک ئه‌منی به‌عس ده‌وریان دابوی، که‌چی به 4 کاتژمێر ڕاپه‌ریت ئه‌و سوپایه‌ت ده‌رکرد، که ولاتێکی وه‌ک کوێتی داگیر کردبوو؟ له بیرت ماوه به‌رله هاتنی ئاشبه‌تاڵچییه‌کان وه‌ک هێلکه‌ی سپی کراو، پێشکه‌ش به به‌شێک له ته‌مبه‌ڵه‌کانی که‌ره‌ج و تارانت کرد؟ له بیرته چه‌ندین ئابلۆقه و دۆزه‌خ ئاسایان بۆ دروست کردبووی، له قوشته‌په به‌عس ئابلۆقه‌ی دابووی و پارتیش له مه‌سیف و یه‌کێتیش پاره‌کانتی له شه‌ڕ و بۆ پۆلێ به‌رپرس ته‌رخان کردبوو؟. له بیرته پیره هه‌ولێر یه‌ک کیلۆی شه‌کریان لێ گه‌یاندیه 100 دینار، زۆرمان له بڕی چا، قه‌سپ و خورمامان ده‌خوارد؟\nله بیرت چۆوه‌وه له‌هاتنه‌وه‌ی دووه‌می به‌عس، به‌رده‌وام چه‌په‌کانی شاره‌که‌ت له‌گه‌ل چه‌ند پێشمه‌رگه‌یه‌کی ویژدان زیندوو له‌به‌ره‌ده‌م پارێزگا به‌خۆپیشاندان و ناره‌زایی بۆ جاری دوه‌می راپه‌رین و به‌عستان شار به‌ده‌رکرده‌وه؟ ئای پیره هه‌ولێر تۆیه‌ک سه‌رباری ده‌یان گه‌نجی شاره‌که‌ت، که پاره‌ی چایه‌کی مچکۆی پێ نه‌بوو، که‌چی به‌رده‌وام هۆله‌کانی میدیا و ناوه‌نده ڕۆشنبیره‌که‌ی سه‌رده‌م، به گفتۆگۆیه گه‌رم و جیاوازیه فیکریه‌کان ده‌وله‌مه‌ند ده‌کرد و فلکه‌ی چه‌په‌که‌شت، به خۆپیشاندان و که‌مپین سه‌ربه‌رزی ده‌کردی. ئه‌وکات تۆ سه‌رقافله‌ی شاره‌کان له‌که‌مپین و ناره‌زایه‌تی جه‌ماوه‌ری بویت، که‌چی له‌وه‌ته‌ی شه‌ڕی ناوخۆ و ده‌بابه‌کانی به‌عس له‌گه‌ل پارتی، هۆلاکۆ ئاسا تالانی ماڵه‌کانیان کردی، لاوانیان به‌ره‌و زیندانی ئاکرێ و سه‌ری ڕه‌ش بردی، ئازاره‌کانت کۆده‌که‌یته‌وه بۆ کاتژمێری سفر . به‌ڵی له‌م ڕۆژ به‌دواوه به‌رده‌وام هه‌ولی ئه‌وه‌ت ده‌ده‌ن ئازاره کپکراوه‌کانت ده‌رنه‌بڕی و ، کۆیله ئاسا کۆت و زنجیرت له ده‌ست و قاچ بێت .\nده‌زانم ئێستا به‌پاره‌ی دزراوی گه‌ل دنیایه‌ک ئه‌هرامیان له ناوشار بۆ پۆلێ به‌رپرسی کاتی دروست کردوه . به‌پاره‌ی خۆشت ، گێژیان کردی به خزمه‌تگوزاری ، به‌ڵام باسی ئه‌وه‌ناکه‌ن 40 بۆ 65 خوێندکار له‌یه‌ک پۆلا ده‌خوێنن ؟ باسی ئه‌وه ناکه‌ن 18 ساله ته‌نیا 2 خه‌سته‌خانه‌ت هه‌یه و نایکه‌نه 3 ! باسی ئه‌وه‌ناکه‌ن خزمه‌تگوزاری بۆ منالانی هه‌ژارو په‌ککه‌وته و پیره‌کانت چه‌نده !؟ مه‌گه‌ر مافت نیه له‌بودجه‌ی وڵات له یه‌ک مانگدا 900 دۆلار بۆ تاکێکت هه بێت .\nئای هه‌ولێر تۆیه‌ک پڕ له مرۆڤی هه‌ژار و جوتیاری پاک له‌ئه‌خلاق و له که‌لتور ی هه‌مه ره‌نگی نه‌ته‌وه‌کان بوی . که‌چی ئه‌مڕۆ که‌ده‌چیه‌وه شار نایناسیه‌وه و دنیایه‌ک مافیای زه‌وی و دۆلار دزی مناله‌کانت ، و کۆچه‌و کۆلانیان لێ داگیرکردی و پاره‌کانت ئاودیوی بانقه‌کانی سویسرا ده‌که‌ن .\nئای پیره هه‌ولێر . گه‌رچی پایته‌ختی وده‌بوایه شاری ئارامی و مه‌ده‌نی و هێمنی بوایت ، که‌چی چه‌ته کانی ده‌سه‌ڵات 18 ساڵه تۆ له‌نێو خوێن و تۆپ و ده‌نگی ته‌قه و په‌یامی ترس و زه‌بروزه‌نگ په‌روه‌رده ده‌که‌ن .\nئه‌گه‌رچی هه‌ست ده‌که‌م نه‌وه‌یه‌ک له لاوانی شار به‌ڕیوه‌ن و بێده‌نگی شار بشله‌قێنن ، به‌لام هه‌یهو له نێو شوقه‌کانی زه‌که‌ریا و گوندی ئه‌لمانی ، به‌رده‌وام گه‌واده سیاسیه‌کان ، ده‌نگی نوسه‌ران به دۆلاره دزراوه‌کانی گه‌ل ، فه‌رهاد پیربال ئاسا کپ و کۆیله ده‌که‌ن . تۆیه‌ک ئه‌مڕۆ شوێنه‌واری هه‌زاران سالی شاره‌که‌ت لێ تێکده‌ده‌ن ،له‌نێو دنیایه‌ک به‌رپرسی که‌رامه‌تی یه‌کێکیان ناجولێت و بڵیت ئه‌م خۆل و نه‌خشانه‌ی دیواره‌کانی ته‌عجیل و خانه‌قا مولکی باوک باپیرانمه . ئاخر ئه‌وان نوێنه‌ره‌کانی شاریان، سه‌عدی پیره‌و زه‌عیم عه‌لیه .\nئای هه‌ولێر له کۆره شیعری و ئه‌ده‌بیه‌کان سوپایه‌ک نوسه‌رو ڕۆشنبیرت هه‌یه ، له ئاهه‌نگی حزبه‌کان ، دنیایه‌ک به‌رپرسی سیاسیت هه‌یه ، له میوانداری سه‌ری ره‌شدا دنیایه‌ک سیاسه‌تمه‌دارت هه‌یه . که‌چی له هه‌لوێست نواندن له‌تاوانێکی وه‌ک ئه‌مشه‌و ، هه‌مویان ونن مه‌گه‌ر پۆلێ ده‌نگی گه‌نج ئازاره‌کانی بکه‌نه کۆمه‌ڵیک واژوو ناره‌زایی ده‌ربڕین . ده‌زانم تۆ وانه‌بوی ، به‌لام چه‌ته کانی ده‌سه‌لات وایان لێ کردی و ئه‌وانه‌ی به‌رده‌وام لوله‌ی تفه‌نگه‌کانیان بۆ ئازاردانت کراوه‌یه ، وایان لێ کردی .\nدوێنێ له‌شار شارستانیه 6000 ساله‌که‌یان هه‌راج کردی به نه‌خوێنده‌واره رو زه‌رده‌کان ، به‌ساخته‌کاری له‌ده‌نگدان گه‌لێک شه‌رمه‌زاریان کردی ، ئه‌مڕۆش به هۆیها کێشان و باره‌گا داگیرکردن نه‌یارانی تاخوتی زه‌رد ، برینداریان کردی .\nدلنیام وهه‌زار جار دلنیام ، ڕۆژگارێک دێت ئه‌و بێده‌نگیه‌ت ڕاده‌چله‌کێنێ وه‌ک 18 سال له‌مه‌وبه‌ر ، ئه‌گه‌ر سوپای مه‌رگیش له شاره‌که‌ت ، تارمایی مه‌رگی به‌رده‌وام پێ نیشان دابیت ، ده‌زانم ئه‌وڕۆژه دور نیه سنوری بۆ دابنێی و شاربه‌ده‌ری بکه‌یت . منیش تابه‌ر له‌راپه‌رین ، گالته‌م به وشه‌ی وا له‌نیو بابه‌ت و په‌رتوک ده‌هات ، به‌لام که‌راپه‌رینم بینی ،هه‌ستم کرد خه‌ونی شاعیران ده‌بێته راست .\nببوره شاره خۆشه‌ویسته‌که‌م... شاره دێرینه‌که‌ی کوردستان... له‌وه زیاتر ناتوانم بۆت بگریم، چونکه فرمێسکی قه‌ڵه‌مه‌له‌م وه‌ک فرمێسکی چاوم وشک بوون، ڕێگام بده با ماچێکی ئه‌و خاک و خۆڵه‌ت بکه‌م، تا گه‌رده‌که‌ی بسڕمه‌وه.


كەلار – Page 2 – تۆڕی میدیایی خەڵک\nخەڵك- بەشی هەواڵ لەناو شارۆچكەی كەلار لە سنووری ئیدارەی گەرمیان ئاگرێك كەوتەوە و بەهۆیەوە تانكەرێكی سووتەمەنی و مۆلیدەیەك و نانەواخانەیەك سووتان. محەمەد كەمال، لە شارۆچكەی كەلار...\nخەڵك – بەشی هەواڵ بەڕێوەبەرایەتی پۆلیسی گەرمیان ڕایدەگەیەنێت: هاووڵاتیەك كە پۆلیسی فریاكەوتنە بەهەڵە خۆی و كەسێكی تر بەفیشەك بریندار دەكات. مقدەمی مافپەروەر عەلی جەمال قدوری لێپرسراوی...\nخەڵك – بەشی هەواڵ هاتوچۆی گەریمان ڕایدەگەیەنێت، لەناو شاری كەلار بەهۆی ڕووداوی هاتوچۆوە پێنج كەس برینداربوون. ڕاگەیاندنی پۆلیسی هاتوچۆی گەرمیان لە لاپەڕەی فەڕمی خۆی لە تۆڕی...\nخەڵك – بەشی هەواڵ بەڕێوەبەرایەتی گشتی تەندروستی گەرمیان لە ڕاگەیەنراوێكدا ڕایگەیاند: ئەو هاووڵاتییەی لە شارەدێی ڕزگاری سەر بە شارۆچكەی كەلار تووشی ڤایرۆسى كۆرۆنا ببوو، چاكبووەوە. تەندروستی...\nتەندروستی گەرمیان لەبارەی تووشبووەكەی سنوورەكەیانەوە ڕوونكردنەوە دەدات\nخەڵك – بەشی هەواڵ بەڕێوبەرایەتی گشتی تەندروستی گەرمیان ڕایدەگەیەنێت: پاش ئەوەی ئەمشەو وەزارەتی تەندروستی تووشبوونی هاووڵاتییەكی دانیشتووی گەرمیانی بە ڤایرۆسی كۆرۆنای نوێ ڕاگەیاند، ئەوە بۆ هاووڵاتیان...\nخەڵك- بەشی هەواڵ بەڕێوەبەرایەتی هاتووچۆی گەرمیان ڕایدەگەیەنێت، كە بە هۆی كاركردنەوە ڕێگای سەرەكی ناو بازاڕی سەرەكی كەلار بۆ قەڵای شێروانە دادەخرێت. بەڕێوەبەرایەتی هاتووچۆی گەرمیان لە ڕاگەیەنراوێكدا،...\nبەوێنە؛ لە ڕووداوێكی هاتووچۆدا دوو كەس برینداربوون\nخەڵك- بەشی هەواڵ بەڕێوەبەرایەتی هاتووچۆی گەرمیان ڕایدەگەیەنێت، كە لە ڕووداوێكی هاتووچۆدا لەسەر شەقامی پشتێنەی كەلار دوو كەس بریندار بوون. بەڕێوەبەرایەتی هاتووچۆی گەرمیان لە ڕاگەیەنراوێكدا ئاماژەی بەوەكردووە،...\nخەڵك – بەشی هەواڵ لەپڕۆژەیەكی هاوبەشدا تەندروستی گەرمیان و پەیمانگای تەكنیكی كەلاری سەربە زانكۆی پۆلەتەكنیكی سلێمانی ماددەی VTM كە بۆ پشكنینەكانی ڤایرۆسی كۆرۆنا بەكار دەهێنرێت، بەرهەم...


وتەبێژی هاوپەیمانی وەڵامی هەواڵێکی "سپی میدیا" دەداتەوە\nدوابەدوای بڵاوبوونەوەی هەواڵی د.بەرهەم سالح و بافڵ تاڵەبانی بۆ لای مەسعود بارزانی لە ماڵپەڕەکەمانەوە وتەبێژی هاوپەیمانی بۆ دیموکراسی و دادپەروەری ڕوونکردنەوەیەکی بڵاوکردەوە.\nلە ڕوونکردنەوەکەی وتەبێژی هاوپەیمانیدا هاتووە "لە سایتی سپی میدیا هەواڵێك بڵاوکراوەتەوە گوایە بەڕێزان د.بەرهەم سالح و بافڵ تاڵەبانی سەردانی بەڕێز مەسعود بارزانییان کردوە بەمەبەستی باسکردنی پرسی سەرۆکایەتی کۆمار".\nئاماژە بۆ ئەوەکراوە کە "بە هەمولایەك رادەگەیەنین کە سەرلەبەری ئەو هەواڵە درۆیەو هیچ سەردانێکی لەو شێوەیە نەبوە".\nئێوارەی ئەمڕۆ لە زاری سەرچاوەیەکی سیاسی باوەڕپێکراو "سپی میدیا" بڵاویکردەوە "ئەمڕۆ بۆ پێشاندانی پشتگیری بنەماڵەی تاڵەبانی لە بەرهەم ساڵح، بافڵ تاڵەبانی و بەرهەم ساڵح سەردانی مەسعود بارزانی سەرۆکی پارتیان کرد".\nبەپێی زانیارییەکانی سپی، ئەو سەردانە بەو مەبەستە بووە کە بافڵ تاڵەبانی لەلای بارزانی پشتگیری خۆی بۆ بەرهەم ساڵح دووپات بکاتەوە تا پۆستی سەرۆکی کۆماری عێراقی پێبدرێت، تا بارزانیش ئەو پێشنیارەی بنەماڵەی تاڵەبانی پەسەند بکات.


گریانێكی كوردانەم لەناخدایە | Roji Kurd ڕۆژی کورد\nدوو شه‌ممه, نیسان 6, 2020\nپەیامی ناوەندی هاوکاریی حیزبەکانی کوردستانی ئێران بە بۆنەی ١٠ی خاکەلێوە، ساڵوەگەڕی…\nدوای تێپه‌ڕبوونی ۳۲ ساڵ به سه‌ر كیمیابارانی هه‌ڵه‌بجه ناوی عۆمه‌ری خاوه‌ر…\nخه‌باتی ژنان و ئه‌رکه‌کانی ژنی کورد له‌م قۆناغه‌دا\nبه بۆنه‌ی به‌رزڕاگرتنی ساڵڕۆژی ٨ی ئادار ڕۆژی جیهانی ژنان\nناسر ئاغابرا شاعیر و ڕووناكبیری كورد به هۆی وه‌ستانی دڵ له…\nشه‌وانی ئانلاینی ڕۆژهه‌ڵات به‌رنامه‌یه‌كی تایبه‌تی “كانوونی نووسه‌رانی كوردستان” بۆ شه‌وانی نه‌ورۆز\nبرووسكه‌ی پیرۆزبایی نه‌ورۆز و ده‌سپێكی ساڵی ۲۷۲۰ی كوردی له لایه‌ن سه‌رۆكی…\nکاردانەوەی جیاوازی وڵاتانی هێند و تورکیە و کۆریای باشوور بۆ کۆتایی…\nئایین، زانست، سیاسەت و کرۆنا\nبه بیانووی ڕۆژی جیهانی زمانی دایكی و زمان وه‌كوو ئامرازێك بۆ…\nHome وتار و بابه‌ت گریانێكی كوردانەم لەناخدایە\nگریانێكی كوردانەم لەناخدایە\nدەمێكە حەز دەكەم پڕ بەچاو بگریم بۆ ئەو دایكە كوردەی هەموو موڵك و ماڵی تەنیا كوڕێكی شۆڕەلاو بوو، دنیای روونی بوو، بەڵام دوژمنی چڵكن سەری بەرزی برد و جەستەی بێ سەری بۆ دایەی جەرگ سووتاو ناردەوە.\nپێمخۆشە هەرچی ئەسرینم هەیە هەڵوەرێنم بۆ ئەو خوشكە بچووكەی بەرگی جەژنانەی برا پێشمەرگەكەی ئامادە كرد، بەڵام بەرگی خوێناویی برا گەورەی بۆ هاتەوە.\nدەمهەوێ تا فرمێسك پڕ دەكا ببارێنم بۆ تازەبووكی چەند شەوە كە هەموو دنیای زاواكەی بوو! تازەلاوێك كە سەنگەری نیشتمانی خستە پێش باوەشی ژیان، بەڵام دیداری دووبارەی بووك و زاوا لە كورتی دا و شەهیدی خاك بوو.\nئەسرینەكانم دەخەمە بەرپێی ئەو كۆرپەڵەی هەموو هیوای دایە و بابە بوو، بەڵام كە لە دایكبوو تەنیا یەك شتی لە باوان پێ گەیشت: ئەویش ناوی باوكی بوو! دایە ویستی بەدانانی ناوی هاوسەری شەهیدی لەسەر منداڵەكەی هەمیشە یادی ئازیزی زیندوو رابگرێ و رۆژێكیش پێی بڵێی “كوڕم، ناوەكەت هی باوكتە”.\nحەز دەكەم گریانم ببینم بۆ ئەو برایەی خوشكەكەی بوو بە دەستكەوتی دوژمنی رەش. ئەو برایەی جەرگی دەسووتا و دەستی پڕ دەكرد لە تۆڵەی شەڕەف، بەڵام هیچ نەدەكرا! هەموو هێزی برا بۆ خوشكی تەنیا رق و قینە بوو، بۆیە لەگەڵ بینینی تەرمی هەر دوژمنێك، رقی پیرۆزی خۆی بەسەردا دەباراند!\nئەو دەزگیرانەی لە خەیاڵدا دنیایەكی پڕ لە جوانی بۆ خۆی و هاوسەری داهاتووی هەڵبەستبوو، ئەو جووتە ئەڤیندارەی پەیمانی كوردانەیان لە دڵی یەكتریدا چەقاندبوو! هەر لە ماڵی جوان، منداڵی پاك و ژیانی بەختەوەر! بەڵام ماڵی ئەو لاوە بوو بە سەنگەر، منداڵی پاكیان دنیای نەدی و بەختی سپییان رەش بوو وەك ئاڵای دوژمنی رەش.\nئاخ كە پڕم لە تووڕە و گریان كە وەبیرم دێتەوە ئەو رۆژەی شەش هەزار كورد لە هەڵەبجە باڵیان گرت و بەگژ ئاسماندا چوونەوە، تووڕەم بۆ ئەوەی كورد لە گەرمەی شین و ئازاری رۆحدانی هەڵەبجەدا بوو، بەڵام دمڕاستانی مافی مرۆڤـ خەریكی قورسكردنی بار و چەكی فرۆكەكانی دوژمنی كورد بوون!\nئاخ كە دڵم پڕە لەیادی ئەو پیرەمێردە كوردەی شنگال كە هەموو ژیانی بە سەربەرزی بردە سەر، دیار بوو شەكەت و شەڵال چیا و چۆلی دەبڕی، ریشی سپی هێنایە پێش كامیرا و بەگریانەوە گوتی، “چیمان بەسەر هات! لە ژیانمدا شتی وام نەبینیوە”.\nلەبیرم نەچووە نا لەبیرمە، شینێكم پێیە بۆ منداڵانی ئەنفال و هەرگیز لەیادم ناچێ ئەو ژنە رەشپۆشەی هات و بەهەنیسكەوە وتی: 12 كەسم هەر لە مێرد و كچ و كوڕ چوون و نەهاتنەوە، منیان بۆ خەفەت و گریان بەجێهێشت، نازانم بۆچی منیشيان نەبرد!\nئادی كوا گریانم بۆ ئەو كوڕ و كچەی بەڵینیان دابوو ئەگەر ئەمجارە چوونەوه ژوان، ماچی پاك و خودایی بكەن، بەڵام لەسایەی سەری شۆڕی دوژمن، دوا دیداریان كەوتە سەر مەزاری شەهید و ماچی ژوانی كچی بێناز لەسەر كێلی ئارامگای خۆشەویستی كرا.\nهەیە و گرینم پێماوە بۆ ئەو دایكەی كۆبانێ كە هێشتا سەرگەردانە و لە منداڵی بێ سەروشوێنی خۆی دەڕوانێ. ئەو رۆژەی هەموومان شاییمان دەكرد بۆ ئازادبوونی كۆبانێ، خەندە مێوانی ئەو دایكە نەبوو، ئاخر دایكی چاوەڕوان و لێوبەبار كوا دەتوانێ مێوانداریی بزە و خەندە بكا؟ نا، دەبی دایك بى جا دەزانی كە سەختە و ناتوانێ!\nشین بكەم بۆ ئالان! ئاڵای منداڵانی بێنازی كورد كە نەهامەتی راوی نا و خۆی بە دەریای سەرسوور و چاوشینان سپارد، بەڵام دەریاش وەخۆی نەكرد و رادەستی كەنارەكانی خۆی كردەوە، ئاخ سرووشت كە دەمێكە لەتۆش پڕم!\nبڕژێنم ئەسرین بۆ ئەو دایكە بێگوناهەی باكوری كوردستان كەوتە بەردەستی تیری توركی پیس و شەهید كرا، دایكی پۆلە زارۆكان كە هەشت رۆژان تەرمەكەی لە كۆڵانی وڵاتی خۆی كەوتبوو كەچی تورك رێگەی نەدا ئەسپاردەی خاكی خۆی بكەن. ئەوەش وەك تاوانەكانی تری توركان نە باسی كرا و نە هیچ! دایكانی كوردی باكور دڵیان گەورەیە، بەقەرا روبۆسكی و ماردین و سەدان وڵاتپارێزی سەربەرز و تورك بەزێن! گریانم بەرامبەر گەوەرەییان لە كورتی دەدا.\nفرمێسكم دەبەخشم بە مەریەم، كچەكەی هەڵەبجە كە پاش 27 ساڵان دوورە وڵاتی و بێكەسی هاتەوە زێدی خۆی و بەدەنگی نووساو گوتی، “ئەوەی گەورەی كردم بەباوكی خۆم دەزانی، بەڵام كە مرد كەس سەرەخۆشی لێنەكردم، پێیان گوتم تۆ بۆچی دەگری، ئەوە خۆ باوكی تۆ نەبوو”.\nئەوجار شین بگێڕم بۆ رۆژهەڵاتى مات! موڵكی بێنەوای قازی و قاسملوو و هەزاران كەڵەپیاو و شێرەژن! با یەكسەر بچمە لای دایەگیانی موكریان كە بەتەنیا لە گۆشەی ماڵی تاریكیدا نوێژ دەكا و هەموو جەژنێكی لەگەڵ وێنەی سارد و سڕی كورە شەهیدەكەی سەر پەتی دوژمندا دەكاتەوە، ئەو دایكەی قسەی لەگەڵ وێنەی كوڕەكەیدا دەكا، بەڵام وێنەیەكی سارد كە ئیتر لە شین و بالورەی پیرەدایك ناگات.\nبەكوڵ بگریم بۆ ئەو مامۆستا كوردەی هاتن و لە قوتابخانە بردیان! چەندی پێنەچوو نووسیان: لەسێدارە درا! تاوانیشی هەر ئەوە بوو دەیگوت: منداڵی كورد زمانی كوردی بزانێ! هەر یەك و دووان نەبوو، مێژووم باسی سەدان و هەزاران مامۆستا فەرزادی سەربەرز دەكا.\nچی باس بكەم لەو باوكەی لەسەر خاكی گەنجینەی ئیلام و كرماشان بەهۆی هەژاری و نەداری كەوتە گیانی خۆی و دوو منداڵە وردیلەكانی و لە خەودا دنیا لەسەر خۆی و ئەوان وێران كرد! ئای كە ئازارێكی زۆری هەیە. ئای خاكی زێڕینم، چی بكەم لەگەڵ دوژمنی دێرینت؟\nبگریم بە هەنك هەنك بۆ ئەو ماڵ و مناڵە كوردەی شەو بەبرسێتی خەوتن و بەیانی كە هەستان باوكیان لەجێگەدا نەمابوو. بابە بۆ پەیداكردنی نانێكی سەربەرزانە بەرەو پیلی كوێستانی سارد و سەربەتەمی سنوورەكان چووبوو بەڵام! زۆری پێنەچوو جەستەی سەرمابردووی بابۆ هاتەوە بەردەگا! ئاخ كە بینینی قورپێوانی ژنی كورد بۆ پیاوی كورد چەندە وێرانم دەكا! هەموو بیرەوەریی منداڵان لە باوكیان ئەوە بوو: بابمان چووە ئەو دیو و نەهاتەوە! نا، نەهاتەوە! فارس بردی و نەهاتەوە!\nببارێنم فرمێسكان بۆ ئەو كوردە هەژارەی دوژمنی داگیركار چەوساندی و تەنگی بەخۆی و ژیانی هەڵچنی، بەڵام هەر كۆڵی نەدا. تا دوژمن باری ژیانی لەسەر شانان قورستر دەكرد، هێزی شان و پیلی بۆ نانی شەڕەف زیاتر دەبوو تا ئەوەی ئێوارەیەكی هاوین لەسەر سنووری دەستكرد كەوتە بەر تیری فورسانی داخ لەدڵ و كوژرا! تەواو! هەر ئەوەندەیان باس كرد: كۆڵبەرێكی كوردی رۆژهەڵاتی كوژرا! هیچ نەبوو و هەر ژمارە زیادیان كرد! كەس نەینووسی و نەیزانی چرای ماڵی چەند ژن و منداڵ كوژایەوە!\nئاخ كە لەمێژە حەز دەكەم بگریم، ئاخ كە دوژمن چەندە پیسی! چەند دڕندە و نەگریسی! چیت لێمان دەوێ؟ خاك؟ مەگەر خاكمان بكەن. وەك چوار گورگ هاتوونەتە ناو باخچەی وڵاتمان! رۆڵەكانمان دەبەن، خاكمان دەسووتێنن، بەزەییتان بە ژن و مناڵا و پیاو و لاو و پیردا نایەتەوە، كام جۆرە مەرگ هەیە لەسەر ئێمەتان تاقیتان نەكردبێتەوە؟ منداڵی سەر بێشكەمان دەزانێ چیتان بەكورد كردووە و دەیكەن، دەمانكوژن، دەمانگرن، راومان دەنێن، تیرۆر و سەرگەردانمان دەكەن، بەڵام هەرماوین و هەر دەمێنین! بۆیە نا!\nنا ناگریم و ناگریم! چونكە رۆژگار فێری كردم كە دوژمن بەردەوام چاوی لە فرمێسكی منە تا دڵۆپە فرمێسكی مەینەتم بكاتە فرمێسكی شادیی خۆی! كوردی داوێنی چیای ئاگریم و ناگریم، هێزی گرینم بە دەست و شانم دەسپێرم و ئەسپی رق و كینەم زیاتر بەرەو دوژمن تاو دەدەم، تاریكیی شەو هەرچەندە درێژ بی، ناچارە دواجار خۆی رادەستی رووناكیی بەرەبەیان بكا، ئەوكات پڕ بەهێز پێدەكەنم بەدوژمنانم و سەر دادەنوێنم بۆ هەموو ئەوانەی دامنابوو بۆیان بگریم.\nPrevious articleبۆ ئارامییەکەی رۆژهەڵاتی کوردستان\nNext articleدۆخی مافی مرۆڤ لە ئێران و کوردستاندا وتووێژ لەگەڵ کەماڵ حوسێنی\nبه بیانووی ڕۆژی جیهانی زمانی دایكی و زمان وه‌كوو ئامرازێك بۆ پێوه‌ندییه‌كان\nیەكیەتیی لاوان و ٧٤ ساڵ خەبات و تێكۆشان\nشه‌وی یه‌ڵدا و له دایك بوونی ئه‌ستێره‌یه‌كی دره‌وشاوه‌ی نه‌ته‌وه‌ی كورد\nبچۆ ڕیزی 26,663 بەشداربووی ترەوە\nباقی شه‌فیعی، شاعیر و لێكۆڵه‌ری ناسراوی هه‌ورامی له ته‌مه‌نی ۷۴ ساڵییدا كۆچی دوایی كرد\nبژارده‌ی سایت 2020-04-05 0\nڕۆژی كورد :ڕۆژی شه‌ممه ڕێكه‌وتی ۵ی نیسان به‌رانبه‌ر له گه‌ڵ ۱۶ی خاكه‌لێوه شاعیر، نووسه‌ر و ڕووناكبیری ناوچه‌ی هه‌ورامان باقی شه‌فیعی له ته‌مه‌نی...\nناسر ئاغابرا شاعیر و ڕووناكبیری كورد به هۆی وه‌ستانی دڵ له شاری مه‌هاباد كۆچی...\nڕۆژی كورد :سه‌ر له ئێواره‌ی ڕوژی یه‌كشه‌ممه ڕێكه‌وتی ۵ی نیسان به‌رانبه‌ر له گه‌ڵ ۱۷ی خاكه‌لێوه شاعیر و ڕووناكبیری ناسراوی كورد، "ناسر ئاغابرا"...\nنووسین و لێكۆڵینه‌وه : ژیله‌مۆ - ماسته‌ری ده‌رونناسی لەم ڕۆژانە شتێک ختۆکەی مێشکم ئەدات شتێک کە پێنووس و تێنووس...\nناسر ئاغابرا شاعیر و ڕووناكبیری كورد به هۆی وه‌ستانی دڵ له شاری مه‌هاباد كۆچی دوایی كرد\nته‌نیا له ماوه‌ی شه‌و و ڕۆژی ڕابردوودا ٦٣٠ كه‌س له ئیاله‌تی نیۆیۆرك به هۆی تووشبوون به په‌تای كڕۆنا گیانی خۆیان له ده‌ست دا\nهه‌موو به‌یانییه‌ك ڕۆژی كورد له ڕۆژهه‌ڵاته‌وه هه‌ڵدێ ناوەندی ڕۆژی کورد ناوەندێکی کوردییە كه له ٢١ی مارسی ٢٠١٣ دامەزراوە و لە ٢٣ی ئاگۆستی ٢٠١٥ را بە شێوەی ڕەسمی و ڕێگە پێدراو ده‌ستی به وه‌شان كردووه و بنکە سەرەکییەکەی لە وڵاتی فەڕانسه‌یە و به شێوه‌ی فه‌رمی وه‌ك ئه‌نجومه‌نێك ئیزنی چالاكی پێدراوه لە ئێستاشدا لە چه‌ندین وڵاتی ئورووپایی و ئازاد لقی دامه‌زراندووه. ...زیاتر\nباقی شه‌فیعی، شاعیر و لێكۆڵه‌ری ناسراوی هه‌ورامی له ته‌مه‌نی ۷۴ ساڵییدا…\nئامریكا سیسته‌می به‌رگری مووشه‌كی پاتریۆتی له عێراق جێگیر كردووه\nهێرش بۆ سه‌ر په‌رستگایه‌كی سیكه‌كان له كابۆل ۲۶ كوژراو و ژماره‌یه‌ك…\nپه‌تای كڕۆنا؛ ٢٠٠ هه‌زار كه‌سی تووشبوو له ئه‌وروپا و ٧٤٣ قۆربانی…\nچواره‌مین كۆنگره‌ی پارتی دێموكراتیكی گه‌لان له ئانكارا به سه‌ركه‌وتوویی كۆتایی پێهات\nكۆڕیادێكی نێوده‌وڵه‌تیی بۆ به‌رز راگرتنی یاد و هزری دوكتۆر قاسملوو له…\nدوو بۆنه‌ی پیرۆزی نه‌ته‌وه‌یی له ڕۆژێكدا\nله پاریس كۆنفرانسێك بۆ تاوتوێكردنی بارودۆخی ڕۆژئاوای كوردستان به‌ڕێوه‌چوو\nكۆبوونه‌وه‌ی ناڕه‌زایه‌تیی له پاریس و زۆربه‌ی وڵاتانی ئه‌وروپایی له پشتیوانی خۆپیشاندانه…\nبه‌رده‌وامی خۆپیشاندانه‌كانی كوردانی دانیشتووی وڵاتانی ئه‌وروپایی بۆ پشتیوانی له ڕۆژهه‌ڵاتی كوردستان\nپشتیوانی ناوه‌ندی هاوكاری حیزبه‌كانی كوردستانی ئێران له خۆپیشاندانه‌كانی ڕۆژهه‌ڵاتی كوردستان\nهه‌ڵبژاردنی پارێزگاكانی ئامریكا، سه‌ركه‌وتنی دێمۆكراته‌كان له دوو پارێزگای فێدراڵ\nباقی شه‌فیعی، شاعیر و لێكۆڵه‌ری ناسراوی هه‌ورامی له ته‌مه‌نی ۷۴ ساڵییدا...\nبژارده‌ی سایت 2020-04-05\nناسر ئاغابرا شاعیر و ڕووناكبیری كورد به هۆی وه‌ستانی دڵ له...